text:
Bya Meddie Musisi
Abakazi bana be baakavaayo ne balaga obwetaavu ku ky'omubaka omukazi owa Kampala disitulikiti ekirimu Nabillah Naggayi Ssempala. Wabula ne Nabillah kennyini ekifo kino akyakyetaaga era agamba nti talina gy'alaga kubanga embavu akyazirina okwongera okulwanirira ebyo ebikyamulemye. Abakyala bano bagamba bwe bati;
1 Nabillah Naggayi (FDC) - Azaalibwa Mbarara kyokka bazadde be Baganda abaagenda eyo kusuubulirayo ne balyayo ebibanja. Gye yatandikira okusoma n'amalira mu yunivasite e Makerere.
Ebyobufuzi yabitandikira Makerere nga yaliko mu bifo byobukulembeze ebiwerako ne kimuwaliriza okufuna ekirowoozo ky'okwesimbawo mu Kampala. Ekifo kino akibaddemu ebisanja bibiri. Yakisiguukululamu abadde Sipiika wa Palamenti y’omukago gw’amawanga g’obuvanjuba bwa Afrika Margaret Zziwa.
2 Asia Nabisere Kinaabi (nrm) - Azaalibwa omugenzi Hajji Muhammadi Kinaabi e Buloba ku luguudo lw’e Mityana kyokka akulidde wano mu Kisenyi ewa mukuluwe Hajati Miisa Kabanda. Asomedde Kibuli Demo, Kibuli SS ne Makerere Yunivasite gye yafunira diguli mu bukulembeze.
Abadde mukulembeze mu masomero gy'ayise naye ebweru w’amasomero yatandika mu 2005 bwe yavuganya ku bwakansala bw'abavubuka ba Kampala Central n'awangula. Ye mumyuka w'abavubuka ba NRM mu Kampala Central era ow'ebyamawulire mu NRM mu Kampala.
Ye yali Sipiika w'eggombolola ya Kampala Central okuva 2005 - 2009. Mu kulonda okuwedde aba NRM baAmumma tikiti y'akamyufu ne bagiwa Zziwa kyokka naye n’alemerako n'avuganya wabula bombi Nabillah n'abamegga.
Nabisere agamba nti, ekimu ku bimuleeta, kwe kwongera amaanyi mu pulogulaamu z'abavubuka, abakyala n'abakadde b'agamba nti balekeddwa emabega n'okuba nti tebayambiddwa.
3 Shifrah Lukwago (DP) - Ono abamu bamweyitira looya wa kibiina. Kigambibwa nti, baamala dda n'okumulonda abakwatire bendera y'ekibiina okuvuganya.
Nzaalwa y’e Kawempe era gye yatandikira emisomo gye mu Kawempe Muslim School, Mbogo High ne Makerere Yunivasite n'akuguka mu mateeka. Yaliko mu bukulembeze bw’e Makerere nga y'avunaanyizibwa ku nsonga z'abaana abawala ate ye yali omuwanika mu kisulo kya Marystuart okuva 2000 - 2001.
Ebyobufuzi yabitandikira mu kitundu ky’e Kawempe nga kansala w'abavubuka ng'akiika ku lukiiko lwa KCC era oluvannyuma mu kisanja kya Hajji Sebaggala Seya yalondebwa ku Bwasipiika. Mu kiseera kino ye mukazi akiiikirira Kawempe North ku lukiiko lwa disitulikiti.
Agamba nti, ekimuleeta ku bubaka bwa Palamenti, ayagala okulaba ng'alwanirira bamulekwa ne bannamwandu kubanga tebafiiriddwaako ate beeyongera bungi buli olukya mu bitundu bya Kampala eby'enjawulo. Ayagala afuuke eddoboozi ly'abo abatalina bwogerero ng'atuuse mu Palamenti.
4 Nakiwala Kiyingi - Nzaalwa y’e Masaka naye ebiseera ebisinga abimaze mu Kampala era mw’asomedde.
Okuva mu masomero yonna gy'ayise abadde mu bifo bya bukulembeze era e Makerere yali mu kibiina kya Nkoba za Mbogo nga mukulembeze avunaanyizibwa ku nsonga z'abakyala. Bwe yali yaakava e Makerere yasookera mu kitongole kya UTODA ekyali kiddukanya omulimu gw'abavuzi ba takisi mu Kampala mwe yaweebwa obuvunaanyizibwa ng'omukwanaganya w'emirimu.
Kabaka yamulengeramu ekitone ky'obuweereza n'asiima n'amuwa obuweereza e Mmengo gy'abadde nga minisita mu bifo eby’enjawulo okutuusa lwe yasalawo n'amuwummuza.
Nakiwala yagambye nti, Kampala y'emu ku disitukiti za Uganda ezisingamu abantu ate nga gy'ekoma n'okuba n'ebizibu ebingi nti noolwekyo yeetaaga omuntu alumirwa Bannakampala.
Kampala mulungi naye wa bizibu
DISITULIKITI ya Kampala ekolebwa divizoni ttaano kyokka ebizibu byayo birabika bifaanagana wadde divizoni za njawulo. Ebimu ku bizibu ebisinga okutawaanya Bannakampala bye bino;
1 Emyala - Ebitundu bingi birimu emyala egibuzizzaako abantu embiibya nga gino gisangibwa kumpi mu buli ggombolola eri mu Kampala okuli Nakawa, Lubaga, Kawempe, Makindye ne Lubaga.
2 Emirimu - Abavubuka n’abantu abakulu nga kuliko n'abalina diguli ne dipuloma emirimu baagifuuwa mu hhombe.
3 Obutale - Abasuubuzi bangi abaagobwa ku nguudo bakyalemeddwa okufuna ebifo ebituufu we balina okukolera so nga buli eyeesimbawo asuubiza okukola ku nsonga eno.
4 Amaduuka - Gali ku buseere ate abasuubuzi abali mu maduuka bagamba nti bannyinigo bayitirizza okubabinika ensimbi n’olumu bazaagala mu ddoola.
5 Kazambi - Kino nakyo kizibu kyamanyi mu Kampala anti buli nkuba lw’etonnya akulukutira mu kibuga ne kicuuma nga balandiroodi bamutadde.


c: text/html

text:
Bya MUMANSA
JABERI Bidandi Ssali ye yasooka okwetonda olw’okwetikka ekitereke nga tamanyi bikirimu! Muzeeyi Kiwaatule yejjusa olunaku lwe yanoonyeza Museveni akalulu ka 2001 ng’alowooza nti “ky’ekisanja ky’omusajja ekisembayo”.
Mu myaka mitono ne Polofeesa Mahogani naye yagoberera. Yavaayo yeekunkumula olw’ettereke eryaliko n’amaggwa lye yamala emyaka 11 nga yeetisse kyokka nga munda mujjudde mayinja meereere! Kyamutwalira emyaka egyo gyonna okuzuula nti munda mwe yali asuubira omuceere, mwalimu mafunfugu!
Liba teriri busa ne seya waffe Haji Nasser Ntege Sebaggala n’agoba. Seya ekitereke kye yeekokkola, akyetikkidde emyaka wagindaba – etaano! Nti mu kukyetikka yalowooza basibyemu demokulaasi, ebyenfuna ebirungi, okulwanyisa enguzi n’obukenuzi. Akizudde kati nti baamusiba bicupuli by’atakyayagala kwesembereza.
Kale ebicupuli biruma! Olaba ne Seya eyabisiba Abazungu naye bimuluma! Naye abaffe, Seya ng’akimanyidde ddala bulungi nti ensi ejjudde ebicupuli, kiki ekyamulobera okusuna ku kitereke yeetegereze ebiri munda? Bw’aba yalowooza nti ebicupuli yabireka Boston mu Amerika, awo nno yali yeerimba.
Muzzukulu wa Walusimbi yakoonye n’engatto ku ttaka nga bw’alumye n’emba nti, “Ekkomo ku bisanja lirina okuzzibwawo”. Ssaategedde oba yabadde yeerabidde nti we baamutikkira ekitereke, okuggyawo ekkomo ku bisanja kye kimu ku bye baali basibiddemu.
Ddwaddwaddwa Mumansa ka nkikinale mbuuze, ani yalimba Seya nti ebyobufuzi biba bya kuseeyeeya? Abadde takimanyi nti birimu okusuubiza n’otatuukiriza era Bannakampala bali eno bakyalindirira akaveera ke wabasuubiza mu 2006? Sserukama mayute ky’abeeredde, bwe bakwata ku lirye, emiranga gisukka! Ye owange, ebyobufuzi by’okwetikka bye muteekakasa binaakoma ddi?
Okwetonda kikolwa kya bugunjufu, naye Seya nga tonnetonda olw’okuwubisibwa ne bakutikka ekitereke eky’ekicupuli, sooka otuukirize bye wasuubiza abawagizi bo nga tonneetikka bitereke byabicupuli. Bw’onookola ekyo, ekisonyiwo ojja kukwasaako ebiri. Owakanye? Kale owakanamu ki bye balikubuuza!

robotstxt: allowed

filter: keep


text:
Bya MADINAH SEBYALA
‘OBULAMU bunkaluubiridde olw’okubeera mu nsi nga simanyi kitange. Ku myaka 30 gye nnina, sirabanga ku kitange era kino kinsuza nkulungutana.’ Bw’atyo Sunday Francis atatuumwanga ku linnya lya kika bw’alaajaja.
Sunday abeera Nabuti mu Divizoni y’e Mukono. Agamba:
Nazalibwa mu 1984 ku kyalo Obooro, mu ggombolola y’e Ndogwa mu disitulikiti y’e Kabale. Mmange ye Austine Bakiremeka, 54.
Maama yatuzaala abaana bangi mu taata gwe yafumbirwa era nali mmanyi nti ye kitange. Bwe nagenda nkula, taata ono yatandika okumpisa obubi nga kw’atadde okunnangira nga bwe siri mwana we n’ahhaana n’okusoma.
Bwe natuuka mu P.6 eby’okusoma nabivaako ne ntandika okulunda ente za kkojja.
Ebbanga lyonna lye mmaze ne maama simuwulirangako ng’ayogera ku kitange wadde ab’ekika kyange. Kino kyantiisa era bwe nagenda nkula ne nfuna obuvumu obumubuuza kyokka okwandibadde okunziramu, akambuwala n’ambuuza kye mmwagaza.
Olumu nabuuza bakkojja oba bo bamumanyi ne banziramu nti maama yagaana okumubalaga ate nabo batya okubimubuuza kubanga abayombesa mu busungu obungi.
MAAMA YAKOOWA TAATA
Ennaku zino maama bwe mmubuuza kitange anziramu nti, oyo tayagala kumuwuliza yadde okumwogerako kubanga yamuleetera ennaku gy’alifa teyeerabidde.
Agamba nti bwe njogera ku taata aba awulira ayagala ettaka limumire era tayagala kumanya.
Bwe nabuuliriza ennyo, waliwo omukyala gwe mmanyiiko erya Sarah nga musuubuzi mu Kampala eyambuulidde ebikwata ku kitange.
Yagambye nti, ye (Sarah) yali akola bwayaaya ne mmange mu maka ga Polof. Arnest Beyalaze eyali omusomesa mu yunivasite y'e Makerere nga kati yagenda mu Amerika.
Yantegeezezza nti, maama olubuto yalufuna ku muyizi w’e Makerere era awo we byakoma kuba teyaddamu kumuwuliza ate nga teyamubuulira gy’azaalibwa.
Nti bakamaabe bwe baamanya nti ali lubuto, baamuzzaayo e Kabaale n'abeera ewa ssengaawe okutuusa lwe yanzaala ne mmufuukira ekizibu n'okutuusa kati.
NJAGALA KUWASA
Kati njagala kuwasa naye njagala kusooka kuzuula kika kyange kuba nnyinza okuwasa ow'ekika kyange ne tuzaala abaana ne bafuna obuzibu.
Ye omukyala bw’anambuuza ssezaala we gy’ali, nnaamuddamu ki? Bo abazzukulu bwe banaayagala okulaba ku jjajjaabwe!
Ndi musuubuzi era emirimu gyange gibadde gitambula bulungi. Nkubira abakyala mwenna omulanga, bw’oba tonnaganza musajja, sooka omanye gy’asibuka kubanga kino nze kye kinbonyaabonya.


text:
Bya VIVIEN NAKITENDE
OMWEZI gwa December naddala mu nnaku ezisemberera Ssekukkulu ne ku lunaku olwo lwennyini omulamwa omukulu guba gwa kugaba. Mu mbeera eno n’abafumbo Richard ne Robinah Miiro, abatuuze mu Kayanja Zooni mu Ndeeba mwe baasinziira okusalawo okugabula abantu buli Ssekukkulu.
Kino bakyenyumirizaamu era bagamba bagabula abantu abasukka 100 mu maka gaabwe, naye kino bakikola batya? Miiro byonna abinyumya bwati:
Ssekukkulu gye naakaliisa abantu abatono baali 60 mu 2006 naye olumu ndiisa n’abasukka mu 100 ng’enkola eno nagiggya ku kitange omugenzi Ssepiriya Nsubuga, eyeebase e Bulayi mu Masaka.
Kitange yaliisanga ekyalo kiramba ng’asala nte oluusi bbiri n’embuzi nga ttaano n’agabula era ffe Ssekukkulu twagitandikanga December 21.
Okuva mu 1982 bwe nnatandika okuyita abantu ebiseera ebyo nze ne mukyala wange Robinah twali twakamala emyaka 10 mu bufumbo. Okuva lwe twafumbiriganwa mu 1974, emyaka egyasooka Ssekukkulu twagendanga wa kitange e Masaka n’abaana baffe nga gye tugiriira, taata bwe yafa olwo ne ntandika okutegekera bannange.
Ebiseera ebyo, twali tupangisa naye nga tuyita ab’ehhanda n’emikwano abatonotono ne tuliira wamu Ssekukkulu okutuuka mu 1984 bwe nazimba amaka gange wano mu Ndeeba ne ntandika okuyita abantu abangi.
Mu be mpita mulimu abaana bange abasukka mu 10 n’abazzukulu, abakadde abanzaalira omukyala n’abehhanda zaabwe, abakadde abazaala bakaabaana, abakadde abazaala bakoddomi bange, emikwano n’abehhanda abalala, ab’emiriraano n’abafumbo mu kigo kya Ndeeba mukyala wange gy’akola nga Nnaabakyala.
Abamu ku baayitibwa ku kijjulo ekyayita
Engeri gye ntegekamu
Okuva mu November ntandika okuweereza abagenyi bange obubaka obubayita ne banziramu ng’ebula wiiki emu ne mmanya abagenda okubaawo era ku Ssekukkulu geeti y’amaka gange eba nzigule n’omuyise bw’ayagala akyama ne yeeriira ku bya ssava.
Buli kimu ekikwatagana n’okutegeka ebya Ssekukkulu sirina muntu yenna gwe nsaba ssente wabula mbyekolerako kuba nakimanya kuva ku kitange omugenzi nti luno olunaku si kabenje nti kanguddeko bugwi. Olunaku ndwetegekera okuviira ddala omwaka bwe gutandika okukakasa nti abagenyi be mpita bajja kulya, kunywa n’okusanyuka.
Abagenyi mbategekera okuviira ddala ku kyenkya okutuuka ku kyeggulo abamu basulawo okuva ku lwa December 24 ng’abasinga bajja ku makya ga Ssekukkulu.
Abava mu kyalo mbasuza kuba nnina obusobozi obusuza abantu abawera 50 kuba nnina amayumba agawera okuli n’emizigo naye ab’okumpi bakeera ku makya ne bajja nga bamaze okusaba.
Mukyala wange mulunzi wa nkoko, aleeta enkoko ze tuba tugenda okukozesa, ate emmere ey’amatooke yo tulina olusuku lwaffe e Nabbingo eyo gye tugiggya, awo ne ngulirako ebirala omuli omuceere, amakolooni, embuzi bbiri, ente ne kalonda omulala wabula embeera bw’eteba nnungi ngula ludda lwa nte, eby’okunywa ebyo bibaawo buli kika buli muntu ne yeeroboza n’ebirala ebigenderako.
Abato nga bali ku kijjulo
Sibalirira ssente ze nkozesa wabula ekisinga obukulu kusanyusa bagenyi bange be mba mpise era mu kino mmanyi Mukama ampa empeera era obusobozi obukola kino y’abumpa kale sibalirira kye nkozesezza ate njagala n’abaana bange bwe ndiba nkaddiye bakitwale mu maaso. Mu ntegeka ng’eno mba ntuukiriza omulamwa gw’omwezi ogw’okugaba n’okwebaza Mukama by’ankoledde omwaka gwonna”.
OMUKYALA BY’AGAMBA
Muky. Robinah Miiro: Nakula mmanyi nti buli biseera bya Ssekukkulu mubaamu okugaba kuba kitange omugenzi Henry Nsubuga e Nakulabye yayitanga abantu ku Ssekukkulu wadde tebaabeeranga bangi nnyo n’abagabula mu nkola ey’obwasseruganda.
Bwe nafumbirwa mwami Miiro mu 1974 saakisangamu buzibu okubeera n’abantu abangi ku lunaku luno.
Ate engeri gye nkulira abakyala abafumbo mu kigo kya Ndeeba, kinkakatako okubeera n’abantu abangi era nabo mbayita ne tuliira wamu olunaku luno.
Emirimu gy’okufumba ngitandika ku 24 wabula nfunayo abafumbi ne bannyambako mu kufumba ebimu nze ne nsiba empombo n’emmere ennyige. Nninayo mutabani wange Richard Jjuuko eyasomerera ogw’okufumba ono y’aleetayo banne abalala abafumbi ne tufumbira abagenyi.
Emmisa nsoma ya kiro era oluva mu Klezia ku ssaawa nga mukaaga ez’ekiro tewaba kwebaka ntandikirawo okufumba n’okutegeka kalonda yenna kuba oluusi wabeerawo abagenyi ababeera baasuzeewo.
Zigenda okuwera ssaawa 1:00 ku makya ga Ssekukkulu ng’ekyenkya kiyidde ate we ziwerera ssaawa 4:00 nga buli kyakulya kyawedde dda. Emirimu gino gikooyeza ddala naye nakimanyiira kuba tukikoledde emyaka egisukka mu 30. Ekisinga okumpa essanyu kwe kusanyusa abagenyi baffe be tuba twayise.
Muka Miiro ng’ategeka ekijjulo
Abaana bye boogera
Vianney Miiro, mutabani wa Miiro agamba: Nange wadde nnina amaka gange, ekintu bazadde bange kye bakola ndaba nga tusaanye okukitwala mu maaso era nange natandise okukiteeka mu nkola amaanyi bwe galibakendeera nga nkitwala mu maaso.
Okukuhhaana kuno kutuyamba okutugatta ng’abaana, famire olw’akadde ke tubeera awamu ffenna. Kitange andaze nti okugaba kirungi mulimu empeera, olunaku luno tukuze tulwesunga nga mbaga.
Irene Miiro: Tukimanyi nti buli Ssekukkulu tubeera n’embaga awaka era twakimanyiira taata tatukkiriza kubaako kye tugula byonna abikolako era aba atukuutira nti okugaba mulimu empeera era nange ekintu kino nja kukitwala mu maaso. Enkola eno etuyambye okukolagana obulungi n’abantu kuba ekyalo kyonna akiyita ne tubeera wamu.


text:
SSAAGALA tufuuke kiiso kya mbuzi ekirekerera omussi ne kitunuulira omubaazi! Bangi olunwe mulusonze mu kiraabu ya Vipers ne Victoria University okukotoggera kiraabu ne FUFA okufuna ssente za SuperSport.
Omulugube gwa pulezidenti wa FUFA, Moses Magogo ye kanaaluzaala w’emizozombe ssaawa eno egibuutikidde liigi y’eggwanga. Era Vipers ne Victoria University obutassa mukono ku ndagaano ya SuperSport, mwekwasa za bwereere mpozzi nga mwagala kussaawo mbeera ya lutalo mu mupiira okutuukiriza ekigendererwa ky’okuvumaganya abamu.
Oluvannyuma lw’okwekengera ebiruubirira bya Kavuma Kabenge ne kkampuni ye eya USL, okutaakiriza liigi, obukulembeze bwa Lawrence Mulindwa mu FUFA bwakkiriziganya okugimuggyako.
Sizoni bbiri nga FSL, liigi egiddukanya bulungi nga ne Kabenge ne USL ebintu babitadde, ate Magogo gye yavudde liigi n’agiddiza Kabenge. Nkiwa yagenderera kutaakiriza nsimbi ezaali ziwagamidde wakati wa Supersport ne USL n’atafaayo ku bizibu bye yali azza mu liigi.
FUFA ensonga za liigi yazikwasa kiraabu za supa zizeekolereko mu mbeera eno tebwali buvunaanyizibwa bwa Magogo okuteeseza kiraabu atuuke n’okukola endagaano ne USL beegabanye n’ensimbi.
Vipers ne Victoria University bwe basaba okunnyonnyolwa ku nsonga eno lwaki ate Magogo ayanukudde na kutiisatiisa kuzigoba.
Omulamwa Magogo kwe yeenyumiriza okutambuliza obukulembeze bwe gwa muzzanganda ate lwaki ‘muzzanganda’ Magogo ateesa ne Kabenge n’atatuuza Vipers ne Victoria University? Lwakuba tebaliiko mulyo nga Kabenge? Ndaba nga Vipers ne Victoria university bayambyeko okuzibula kiraabu amaaso. Ensonga za liigi zivunaanyizibwa ku kiraabu si Magogo.
Mubirua2002@yahoo.co.uk


text:
MULIYO mutya batabani? Mwebale kufaayo okusanyusa abaagalwa bammwe.
Naye bwe mubeera eyo nga mwesanyusa mmanyi waliwo abeereega ku sitayiro ze mutasobola ne mulemesa abakazi ennyumya y’akaboozi entuufu era enyuma.
Kye mulina okumanya kiri nti sitayiro ezo ze muwakula mu firimu z’obuseegu ze mwettanidde okulaba ensangi zino oluusi teziba nnungi.
Era bangi ku mmwe abagezaako okuzikozesa nga muli ne bannammwe ne zibalemerera. Ekivaamu kwe kuleka bannammwe nga tebamatidde kaboozi anti kiba kizibu okumalamu akagoba nga tebanyumiddwa.
Sitayiro ezo zitandikira ddala ne mu kukwana. Kale okwana otya omuwala ng’omuwa kaadi gy’oguze mu dduuka eyawandiikibwa Omuzungu nga n’ebigambo ebigiwandiikiddwaako tobyekakasa?
Mpulira abamu mugaba na za Ssekukkulu nga mulowooza nti ate ze zisaba omukwano.
Bwe mutuuka okugenda awutu eyo nayo ne mukubirayo embogo. Mumanyi n’okuzina ‘sikwizi ku nnyimba za lingala.
Ekyo nno kikyali kituuza. Bwe mutuuka mu buliri, olwo entumbi n’egwa mu njovu!
Abamu bwe mutuuka okukuba bannammwe kkiisi ate mukkakkana mubalumye n’ekivaamu munno kwetamwa nsonga ezo. Ate nga n’omucomo ne bbiya gw’ava okunywa bwe bimucuumako. Olwo mukaziwattu n’atikka ennyindo naye ng’omusajja asembera busembezi.
Bwe batuuka mu biri olwo ne yeekola obusolo kyokka nga ye aziyita sitayiro. N’ayagala akulere, akusitule oba n’eno sitayiro ey’okuyingirira emabega, kyokka nga gwe yeerijjako tamusobola, era oluusi ekivaamu kumukuba bigwo.
Mu bino byonna aba asuubira omukazi okuyimba oluyimba lw’eggwanga era anyumirwe n’akagoba akamalemu! Naye nga biva wa? N’olwekyo mwepimire sitayiro ze musobola naddala ezo ezibaloga amaddu ga kaboozi!


text:
Ebyabaleevi
Chapter 6
1 Mukama n'agamba Musa nti
2 Omuntu yenna bw'ayonoonanga, n'asobya ku Mukama, n'alyazaamaanya muliraanwa we mu bigambo eby'okuteresa, oba mu by'okulamulagana, oba mu by'okunyaga, oba bw'abanga ajooze muliraanwa we;
3 oba bw'aba ng'azudde ekyazaawa, n'akiryazaamaanya, n'alayira eby'obulimba; mu kigambo kyonna ku ebyo byonna omuntu ky'akola ng'ayonoona bw'atyo;
4 kale olunaatuukanga bw'aba ng'ayonoonye era ng'aliko omusango, anazzangayo ekyo kye yanyaga, oba kye yafuna olw'okujooga, oba ekyateresebwa kye baamukwasa, oba ekyazaawa kye yazuula
5 oba ekintu kyonna kye yalayirira ng'alimba; anaakizzangayo kyonna, era anaakyongerangako ekitundu kyakyo eky'okutaano: nannyini kyo gw'alikiwa ku lunaku lw'alirabika ng'aliko omusango.
6 Era anaaleetanga ekyo ky'awaayo olw'omusango eri Mukama, endiga ennume eteriiko bulema ey'omu kisibo, nga bw'onoosalanga okuba ekiweebwayo olw'omusaago, eri kabona:
7 ne kabona anaamutangiriranga mu maaso ga Mukama, naye anaasonyiyibwanga; mu bigambo byonna bye yali akoze ebimuleetako omusango.
8 Mukama n'agamba Musa nti
9 Lagira Alooni n'abaana be nti Lino lye tteeka ery'ekiweebwayo ekyokebwa: ekiweebwayo ekyokebwa kinaabanga ku nku zaakyo ku kyoto, kinaasulangako okukeesa obudde; era omuliro ogw'omu kyoto gunaakumibwanga omwo obutazikiranga.
10 Era kabona anaayambalanga ekyambalo kye ekya bafuta, ne seruwale ye eya bafuta anaagyambalanga ku mubiri gwe; kale anaasitulanga evvu erivudde mu kiweebwayo ekyokebwa omuliro kye gwokezza ku kyoto, era anaaliteekanga ku mabbali g'ekyoto.
11 Awo anaayambulanga ebyambalo bye, n'ayambala ebyambalo ebirala, n'atwala evvu ebweru w'olusiisira eri ekifo ekirongoofu.
12 Era omuliro oguli ku kyoto gunaakumibwanga omwo obutazikiranga; era kabona anaayokerangako enku buli nkya: era anaakiteekerateekerangako ekiweebwayo ekyokebwa, era anaakyokerangako amasavu ag'ebiweebwayo olw'emirembe.
13 Omuliro gunaakumibwanga mu kyoto lutata; teguzikiranga.
14 Era lino lye tteeka ery'ekiweebwayo eky'obutta: abaana ba Alooni banaakiwecrangayo mu maaso ga Mukama mu maaso g'ekyoto.
15 Era anaakitoolangako olubatu lwe, ku butta obulungi obw'ekiweebwayo eky'obutta, ne ku mafuta gaakyo, n'omugavu gwonna oguli ku kiweebwayo eky'obutta, n'akyokera ku kyoto okuba evvumbe eddungi, okuba ekijjukizo kyakyo eri Mukama.
16 N'ekyo ekinaafikkangawo Alooni n'abaana be banaakiryanga: kinaaliirwanga awatali kizimbulukusa mu kifo ekitukuvu; mu luggya lw'eweema ey'okusisinkanirangamu mwe banaakiriiranga.
17 Tekyokebwanga n'ekizimbulukusa. Nkibawadde okuba omugabo gwabwe ku byange ebiweebwayo ebikolebwa n'omuliro; kye kitukuvu ennyo, ng'ekiweebwayo olw'ekibi, era ng'ekiweebwayo olw'omusango.
18 Buli musajja ku baana ba Alooni banaakiryangako, okuba ebbanja ennaku zonna mu mirembe gyammwe gyonna, ku biweebwayo ebya Mukama ebikolebwa n'omuliro; buli anaabikomangako anaabanga mutukuvu.
19 Mukama n'agamba Musa nti
20 Kino kye kitone kya Alooni n'abaana be, kye banaawangayo eri Mukama ku lunaku lw'alifukirwako amafuta; ekitundu eky'ekkumi ekya efa y'obutta obulungi okuba ekiweebwayo eky'obutta ennaku zonna, ekitundu kyabwo enkya, n'ekitundu kyabwo akawungeezi.
21 Ku kikalango kwe bunaafumbirwanga n'amafuta; bwe bumalanga okunnyikira, n'olyoka obuyingiza: onoowangayo ekiweebwayo eky'obutta mu bitole ebyokye okuba evvumbe eddungi eri Mukama.
22 Era kabona eyafukibwako amafuta anaabanga mu kifo kye ow'oku baana be ye anaakiwangayo: kinaayokebwanga kyonna eri Mukama olw'etteeka eritalijjulukuka ennaku zonna.
23 Era buli ekiweebwayo eky'obutta ekya kabona kinaayokebwanga kyonna: tekiriibwanga.
24 Mukama n'agamba Musa nti
25 Gamba Alooni n'abaana be nti Lino lye tteeka ery'ekiweebwayo olw'ekibi: mu kifo ekiweebwayo ekyokebwa mwe kittirwa n'ekiweebwayo olw'ekibi mwe kinattirwanga mu maaso ga Mukama: kye kitukuvu ennyo.
26 Kabona akiwaayo olw'ekibi y'aaaakiryanga: kinaaliirwanga mu kifo ekitukuvu, mu luggya lw'eweema ey'okusisinkanirangamu.
27 Buli ekinaakomanga ku nnyama yaakyo kinaabanga kitukuvu: era bwe kunaamansirwanga ku musaayi gwakyo ku kyambalo kyonna, onooyolezanga ekyo ekimansiddwako mu kifo ekitukuvu.
28 Naye ekintu ekibumbe mwe kifumbirwa kinaayasibwanga: era oba nga kifumbiddwa mu kintu eky'ekikomo, kinaasiimuulwanga era kinaayozebwanga n'amazzi.
29 Buli musajja ku bakabona anaakiryangako: kye kitukuvu ennyo.
30 So tewabanga kiweebwayo lwa kibi, kye batoolako ku musaayi gwakyo ne baguyingiza mu weema ey'okusisinkanirangamu okutangirira mu watukuvu, kye balyako; kinaayokebwanga n'omuliro.


text:
Ezekyeri
Chapter 31
1 Awo olwatuuka mu mwaka ogw'ekkumi n'ogumu mu mwezi ogw'okusatu ku lunaku olw'omwezi olw'olubereberye ekigambo kya Mukama ne kinjijira nga kyogera nti
2 Omwana w'omuntu, gamba Falaawo kabaka w'e Misiri n'olufulube lw'abantu be nti Ofaanana ani mu bukulu bwo?
3 Laba, Omwasuli yali muvule ku Lebanooni ogw'amatabi amalungi, era ogw'ekisaanikira eky'ekisiikirize, era muwanvu; n'obusongezo bwe bwali mu matabi amaziyivu.
4 Amazzi gaamuliisanga; ennyanja yamukuza: emigga gye gyakulukuta okwetooloola olusuku lwe; era yatuusa ensalosalo ze eri emiti gyonna egy'omu ttale.
5 Obuwanvu bwe kyebwava bugulumizibwa okusinga emiti gyonna egy'omu ttale; n'amatabi ge ne gaala, ensibuka ze n'ezaala, amatabi ge ne gawanvuwa olw'amazzi amangi, bwe yagasuula.
6 Ennyonyi zonna ez'omu bbanga ne zizimba ebisu byazo mu matabi ge, n'ensolo zonna ez'omu nsiko ne zizaalira abaana baazo wansi w'amatabi ge, n'amawanga gonna amakulu ne gabeera wansi w'ekisiikirize kye.
7 Bw'atyo n'aba mulungi mu bukulu bwe, olw'okuwanvuwa kw'amatabi ge: kubanga emmizi gye gyali awali amazzi amangi.
8 Emivule egy'omu lusuku lwa Katonda tegyayinza kumukweka: emiberoosi nga tegyenkana matabi ge, n'emyalamooni nga tegifaanana nsibuka ze: so nga tewali muti mu lusuku lwa Katonda ogumwenkana obulungi bwe.
9 N'amufuula mulungi olw'olufulube lw'amatabi ge: emiti gyonna egy'omu Adeni egyali mu lusuku lwa Katonda n'okukwatibwa ne gimukwatirwa obuggya.
10 Mukama Katonda kyeyava ayogera bw'ati nti Kubanga ogulumizibwa obuwanvu, era atadde obusongezo bwe mu matabi amaziyivu, n'omutima gwe gusituliddwa olw'obugulumivu bwe;
11 okuwa ndimuwaayo mu mukono gw'ow'amaanyi ku mawanga; talirema kumubonereza: mmugobye olw'obubi bwe.
12 Era bannaggwanga, ab'entiisa ab'omu mawanga, bamumazeewo, bamuleseewo: amatabi ge gagudde ku nsozi ne mu biwonvu byonna, n'ensibuka ze zimenyekedde ku nsalosalo zonna ez'omu nsi; n'amawanga ag'omu nsi gasse okuva mu kisiikirize kye, era bamuleseewo.
13 Ennyonyi zonna ez'omu bbanga zirituula ku bibye ebyagwa, n'ensolo zonna ez'omu nsiko ziribeera ku matabi ge:
14 waleme okubaawo ku miti gyonna egiri ku mabbali g'amazzi n'ogumu ogulyegulumiza olw'obuwanvu bwagyo, era gireme okuteeka obusongezo bwagyo mu matabi amaziyivu, n'egyagyo egy'amaanyi gireme okuyimirira mu bugulumivu bwagyo, gyonna eginywa amazzi: kubanga gyonna giweereddwayo eri okufa, eri enjuyi ez'ensi eza wansi, wakati mu baana b'abantu, wamu n'abo abakka mu bunnya.
15 Bw'ati bw'ayogera Mukama Katonda nti Ku lunaku lwe yakka mu magombe, naleeta ekiwuubaalo: namubikkira ku nnyanja, ne nziyiza emigga gyayo, n'amazzi amangi ne gayimirizibwa: ne mpuubaaza Lebanooni ku lulwe, emiti gyonna egy'omu ttale ne giyongobera ku lulwe.
16 Nakankanya amawanga olw'eddoboozi ery'okugwa kwe, bwe nnamusuula mu magombe wamu n'abo abakka mu bunnya: emiti gyonna egy'omu Adeni, emironde egya Lebanooni egisinga obulungi, gyonna eginywa amazzi, ne gisanyusibwa mu njuyi ez'ensi eza wansi.
17 Era nagyo ne gikka mu magombe wamu naye eri abo abattibwa n'ekitala; weewaawo, abo abaabanga omukono gwe, abaatuulanga wansi w'ekisiikirize kye wakati mu mawanga.
18 Ofaanana ani bw'otyo ekitiibwa n'obukulu mu miti egy'omu Adeni? era naye olissibwa wamu n'emiti egy'omu Adeni mu njuyi ez'ensi eza wansi: oligalamira wakati mu batali bakomole, wamu n'abo abattibwa n'ekitala. Oyo ye Falaawo n'olufulube lw'abantu be bonna, bw'ayogera Mukama Katonda.


text:
Bya HAFSWA NANKANJA
OMUZE gw’okubba abaana naddala ku masomero gulinnye enkandaggo. Ensanzi zino, abafere ababba abaana beeyambisa emiwaatwa egiri mu masomero. Tolaba omuntu ajja ng’akwesesezaako n’omuyita munno, yandiba ng’omu kw’abo abaagala okukubbako omwana wo.
Bukedde Ku Ssande atuukiridde amasomero ag’enjawulo ne galaga engeri gye beerindamu ekibbabaana ku ssomero:
Alice Musoke, Kisugu Central P/S: Mu kiseera ky’okwewandiisa nga tufunye omuyizi omupya, tusaba omuzadde obufaananyi bubiri ng’akamu kasigala mu fayiro y’essomeo akalala ne tukateeka ku kaadi gy’okozesa ng’ononye omwana. Kitegeeza nti buli lw’ojja okunona oba okulaba ku mwana oteekwa okujja nayo n’ogitulaga.
Ekirala, tukubiriza nnyo abazadde okwenonera abaana baabwe kuba eby’okutumiriza biyita mu mitendera mingi egiyinza okukaluubiriza abazadde, ffe abasomesa n’omwana naddala ng’asigadde ku ssomero.
Abayizi baffe tubalabula buli lunaku ku kibbabaana.
Buli lwaggulo abayizi tubakuutira obutasemberera bantu be batamanyi be basanga mu makubo.
Annet Kuteesa, Namirembe Hill P/S: Waliwo kaadi ze twawa abazadde baffe, kyokka singa ogiwa omuntu omulla atali oyo gwe watulaga ku ntandikwa, omwana tetumukkiriza kugenda na muntu oyo. Omwana ne bw'atutegeeza nti akumanyi, tetumukuwa.
Omuzadde gwe twawandiika nti y'agenda okunona omwana bw'aba kw'olwo taasobole, ye kennyini alina okwesitula n'ajja ku ssomero n'omuntu omulala gw'aba ayagadde n'amutulaga nti kw'olwo oba mu nnaku bwe ziti y'ajja okunona omwana.
Abayizi ba Namagunga Boarding Primary School baalaze essanyu nga baaniriza Katikkiro wa Buganda, Charles Peter Mayiga naye n’abasiima okumwaniriza obulungi.
Wano baabadde bakkakkanye wansi okumuyimbira era Katikkiro yasiimye abatwala essomero lino olw’okukuuma
ekitiibwa ky’essomero lino n’okusiga empisa mu baana. Omukulu w’essomero lino, Sr. Asumpta Babirye yawadde Katikkiro ettoffaali lya bukadde 2.
Ffe tetukolera ku bya kukuba masimu kuba ne bw'ogikuba nga teweesitudde kujja tetubaako na kyakukukolera, okuggyako okukuuma omwana waffe.
Mu biseera by'okudda eka, abayizi bonna tubaggalira mu bibiina n’abasomesa baabwe, ggeeti n'essibwako kkufulu. Buli muzadde ajja amala kutuuka mu kibiina n'awandiika mu kitabo ky'omusomesa ekikakasa nti atutte omwanawe.
Zahara Nantabaazi, Shamar Junior Academy: Abayizi baffe aba nassale abasinga bava kumpi. Kino kituyamba okubawerekerako nga baddayo ne tuleka nga waliwo omuntu okuva ewaabwe amunonyeeko. Abakulu abezzaayo bo twabagabana. Buli musomesa agendako n'abayizi abakwata ekkubo gy'asula era nabo batuuka bulungi.
Bw'oba owandiisa omwana, tukubuuza omuntu agenda okumunonanga. Lw'oba tosobodde ojja n'otubuulira n'oleka n'ennamba y'essimu y'omuntu gw'osigidde wamu n'akafaananyi ke. Omuntu oyo bw'atuuka wano, tusooka kukuba ku ssimu ye ne tukakasa nti ye mutuufu. Bw'otuwoleza nti ogyerabidde ka, omwana tetumukuwa.
Godfrey Nicson Kalyango, Sir Apollo Kaggwa e Mengo: Tulina olukalala lw’abaana ab
ezzaayo bokka, era abo tubakwasa asikaali n’abasaza ekkubo ne bagenda.
Kyokka waliwo be banona, ku bano tulina ebitabo abazadde mwe bawandiika nga banonye abaana bulu lunaku. Mu kitabo kino mubaamu akafaananyi k’omuntu anaanonanga omwana era oyo yekka gwe tukwasa omwana n’assa omukono mu kitabo okulaga nti amututte.
Omusomesa ng’asiibula abayizi ba Shamar Junior Academy e Kyengera nga baddayo eka.
Kyokka omuzadde lw’atasobodde kunona mwana, alina okujja ku ssomero n’atuwa akafaananyi ‘oyo anaanona omwana. Waliwo abaana abatwalibwa ababooda, era omuzadde alina okuleeta akafaananyi k’owabooda anaanonanga omwana.
Edrine Sekaggya, Africa Junior School, Bulenga: Omuntu yenna anona omwana ateekeddwa okujja ne kaadi y’omwana gw’anonye. Omuntu ono anona omwana ateekwa okuba nga yawandiikibwa mu kitabo ekinona abaana era bw’ojja nga tewawandiikibwamu, ne bw’oba ne kaadi y’omwana oyo, tetumukuwa.
Tulinawo abatwalibwa emmotoka y’essomero, bano tubazza we twabaggye ku makya. Kyokka omuntu omuzadde gwe yatulaga okumukwasa bwe tutamusangawo nga waliwo mulala, omwana tumuzzaayo ku ssomero n’asula.
Asikaali waffe naye abeera bulindaala era buli muzadde bw’aba afuluma alaga asikaari akapapula akamuweereddwa okutwala omwana, atakalina takkirizibwa kutwala mwana.
Nathan Isiiko, Achiever’s Junior Academy, Nsangi:
Tufuba okussa obuvumu mu baana nga tubabuulirira okwewala okwesembereza abantu be batamanyi. Abaana abezzaayo eka, twabassa mu bibinja era baddayo ne bannaabwe be twabalagira okutambula nabo. Buli mwana asikaari wa munne era batubuulira bye baakoze mu kkubo.
Bw’ojja ku ssomero ng’ononye omwana, tukubira omuzadde eyawandiisa omwana oyo ku ssomero, n’atukakasa oba tulina okukuwa omwana. Omuzadde bw’oba toonone mwana, ojja n’omuntu oyo anaamunona n’omutulaga.


text:
1 Bassekabaka
Chapter 13
1 Awo, laba, ne wajja omusajja wa Katonda ng'ava mu Yuda olw'ekigambo kya Mukama n'ajja e Beseri: awo Yerobowaamu yali ng'ayimiridde awali ekyoto okwoteza obunaane.
2 Awo n'ayogerera waggulu ku kyoto olw'ekigambo kya Mukama n'ayogera nti Ai ekyoto, ekyoto, bw'atyo bw'ayogera Mukama nti Laba, omwana alizaalirwa ennyumba ya Dawudi, erinnya lye Yosiya; era ku ggwe kw'aliweerayo bakabona b'ebifo ebigulumivu abootereza obubaane ku ggwe, era baliweerayo ku ggwe amagumba g'abantu.
3 N'awa akabonero ku lunaku olwo ng'ayogera nti Kano ke kabonero Mukama k'ayogedde: laba, ekyoto kiryatika n'evvu erikiriko liriyiika.
4 Awo olwatuuka kabaka bwe yawulira ekigambo eky'omusajja wa Katonda kye yayogerera waggulu ku kyoto mu Beseri, awo Yerobowaamu n'agolola omukono gwe ng'ayima awali ekyoto ng'ayogera nti Mumukwate: N'omukono gwe gw'amugololedde ne gukala n'okuyinza n'atayinza kuguzza nate.
5 Ekyoto nakyo ne kyatika n'evvu ne liyiika okuva ku kyoto ng'akabonero bwe kaali omusajja wa Katonda ke yawa olw'ekigambo kya Mukama.
6 Awo kabaka n'addamu n'agamba omusajja wa Katonda nti Weegayirire nno ekisa kya Mukama Katonda wo onsabire omukono gwange gumponyezebwe nate: Omusajja wa Katonda ne yeegayirira Mukama, omukono gwa kabaka ne gumuwonyezebwa nate ne gufuuka nga bwe gwali olubereberye.
7 Kabaka n'agamba omusajja wa Katonda nti Tuddeyo nange eka oweereweere, nange naakuwa empeera.
8 Omusajja wa Katonda n'agamba kabaka nti Newakubadde ng'onompa ekitundu ky'ennyumba yo, siyingire wamu naawe so siiriire mmere so sinywere mazzi mu kifo kino:
9 kubanga bwe nkuutiddwa bwe ntyo n'ekigambo kya Mukama nga kyogera nti Tolya mmere so tonywa mazzi so toddayo mu kkubo ly'ofulumyemu.
10 Awo n'addayo mu kkubo eddala, n'ataddayo mu kkubo ly'afulumyemu ng'ajja e Beseri.
11 Awo waaliwo nnabbi omukadde eyabeeranga mu Beseri; omu ku batabani be n'ajja n'amubuulira ebikolwa byonna omusajja wa Katonda bye yali akoledde mu Beseri ku lunaku olwo: ebigambo by'agambye kabaka nabyo ne babibuulira kitaabwe.
12 Kitaabwe n'abagamba nti Kkubo ki mw'afulumidde? Awo batabani be nga balabye ekkubo ly'afulumiddemu omusajja wa Katonda eyava mu Yuda.
13 N'agamba batabani be nti Munteekere amatandiiko ku ndogoyi. Awo ne bamuteekera amatandiiko ku ndogoyi: n'agyebagala.
14 N'agoberera omusajja wa Katonda n'amusanga ng'atudde wansi w'omwera: n'amugamba nti Ggwe musajja wa Katonda eyava mu Yuda? N'ayogera nti Nze nzuuyo.
15 Awo n'amugamba nti Tuddeyo nange eka tulye ku mmere.
16 N'ayogera nti Siyinza kuddayo naawe newakubadde okuyingira naawe: so siiriire mmere so sinywere mazzi wamu naawe mu kifo kino:
17 kubanga nabuulirwa n'ekigambo kya Mukama nti Tolya ku mmere so tonywerayo mazzi so tokyuka nate okudda mu kkubo mw'ofulumidde.
18 Awo n'amugamba nti Nange ndi nnabbi nga ggwe bw'oli; era malayika aŋŋambye n'ekigambo kya Mukama nti Mukomyewo mu nnyumba yo alye ku mmere anywe amazzi. Naye ng'amulimba.
19 Awo n'addayo naye n'aliira ku mmere mu nnyumba ye n'anywa amazzi.
20 Awo olwatuuka nga batudde ku mmeeza ekigambo kya Mukama ne kimujjira nnabbi amukomezzaawo:
21 n'ayogerera waggulu eri omusajja wa Katonda eyava mu Yuda ng'ayogera nti Bw'atyo bw'ayogera Mukama nti Kubanga ogaanyi okuwulira akamwa ka Mukama so tokutte kiragiro Mukama Katonda wo ky'akulagidde,
22 naye n'okomawo, era oliiridde ku mmere n'onywera amazzi mu kifo ky'akugambyeko nti Toliirayo ku mmere so tonywa mazzi: omulambo gwo tegulituuka mu ntaana ya bajjajjaabo.
23 Awo olwatuuka bwe yamala okulya ku mmere era ng'anywedde n'ateeka amatandiiko ku ndogoyi ng'amuteekera nnabbi gw'akomezzaawo.
24 Awo ng'agenze empologoma n'emusanga mu kkubo n'emutta: omulambo gwe ne gusuulibwa mu kkubo, endogoyi n'eyimirira kumpi nagwo; era n'empologoma n'eyimirira kumpi n'omulambo.
25 Kale, laba, abantu ne bayitawo ne balaba omulambo nga gusuuliddwa mu kkubo n'empologoma ng'eyimiridde kumpi n'omulambo: ne bajja ne bakibuulira mu kibuga nnabbi omukadde mwe yabeeranga.
26 Awo nnabbi amukomezzaawo mu kkubo bwe yakiwulira, n'ayogera nti Ye musajja wa Katonda ataagondedde kamwa ka Mukama: Mukama kyavudde amugabula eri empologoma emutaagudde n'emutta ng'ekigambo kya Mukama bwe kyali ky'amugambye.
27 Awo n'agamba batabani be nti Munteekere amatandiiko ku ndogoyi. Ne bagiteekako amatandiiko.
28 N'agenda n'asanga omulambo gwe nga gusuuliddwa mu kkubo n'endogoyi n'empologoma nga ziyimiridde kumpi n'omulambo: empologoma nga teridde mulambo so nga tetaagudde ndogoyi.
29 Nnabbi n'asitula omulambo gw'omusajja wa Katonda n'aguteeka ku ndogoyi n'aguzzaayo: nnabbi omukadde n'akomawo mu kibuga okukungubaga n'okumuziika.
30 N'ateeka omulambo gwe mu ntaana ye ye; ne bamukungubagira nga boogera nti Woowe, muganda wange!
31 Awo olwatuuka g'amaze okumuziika n'agamba batabani be nti Bwe ndimala okufa, munziikanga mu ntaana omusajja wa Katonda mw'aziikiddwa; muteekanga amagumba gange kumpi n'amagumba ge.
32 Kubanga ekigambo kye yayogerera waggulu olw'ekigambo kya Mukama ku kyoto ekiri mu Beseri ne ku nnyumba zonna ez'ebifo ebigulumivu ebiri mu bibuga eby'e Samaliya tekirirema kutuukirira.
33 Oluvannyuma lw'ekigambo ekyo Yerobowaamu n'atakyuka okuleka ekkubo lye ebbi, naye ne yeeyongera nate okussaawo bakabona ab'ebifo ebigulumivu ng'abaggya ku bantu bonna: buli eyayagalanga, n'amwawulanga wabeerewo bakabona b'ebifo ebigulumivu.
34 N'ekigambo ekyo ne kifuuka ekibi eri ennyumba ya Yerobowaamu okugimalawo n'okugizikiriza okuva ku nsi yonna.


text:
Okubala
Chapter 12
1 Awo Miryamu ne Alooni ne boogera obubi ku Musa olw'omukazi Omukuusi gwe yali awasizza: kubanga yali awasizza omukazi Omukuusi.
2 Ne boogera nti Mazima Mukama yayogera ne Musa yekka? era teyayogera naffe? Mukama n'abiwulira.
3 Era omusajja Musa yali muwombeefu nnyo, okusinga abantu bonna abaali ku nsi yonna.
4 Mukama n'ayogera mangu ago ne Musa ne Alooni ne Miryamu nti Mufulume mwensatule mujje ku weema ey'okusisinkanirangamu. Abo bonsatule ne bafuluma.
5 Mukama n'akkira mu mpagi ey'ekire, n'ayimirira ku mulyango gw'Eweema, n'ayita Alooni ne Miryamu: bombi ne bafuluma.
6 N'ayogera nti Muwulire nno ebigambo byange: oba nga munaabanga mu mmwe nabbi, nze Mukama neetegeezanga gy'ali mu kwolesebwa, naayogerereranga naye mu kirooto.
7 Omuddu wange Musa si bw'ali bw'atyo; oyo mwesigwa mu nnyumba yange yonna:
8 oyo naayogeranga naye akamwa n'akamwa, mu lwatu, so si mu bigambo bya ngero; n'okufaanana kwa Mukama anaakulabanga: kale ekyabalobera ki okutya okwogera obubi ku muddu wange, ku Musa?
9 Obusungu bwa Mukama ne bubuubuuka ku bo; ne yeeviirawo.
10 Ekire ne kiva waggulu ku Weema; era laba, Miryamu n'abaako ebigenge, ng'omuzira: Alooni n'atunuulira Miryamu, era, laba, ng'aliko ebigenge.
11 Alooni n'agamba Musa nti Ai mukama wange, nkwegayiridde, totuteekako kibi, kubanga tukoze eby'obusirusiru era nga tukoze ekibi.
12 Nkwegayiridde aleme okuba ng'omufu, omubiri gwe nga gwonooneseeko ekitundu ng'ava mu lubuto lwa nnyina.
13 Musa n'akaabira Mukama ng'ayogera nti Muwonye, ai Katonda, nkwegayiridde.
14 Mukama n'agamba Musa nti Kitaawe singa amuwandidde amalusu obulusu mu maaso, ensonyi tezandimukwatidde ennaku musanvu? asibirwe ebweru w'olusiisira ennaku musanvu, kale oluvannyuma alyoke ayingizibwe nate.
15 Miryamu n'asibirwa ebweru w'olusiisira ennaku musanvu: abantu ne batatambula okutuusa Miryamu lwe yayingizibwa nate.
16 Awo oluvannyuma abantu ne basitula e Kazerosi ne batambula ne basiisira mu ddungu lya Palani.


text:
Kiki Ekisobozesa Amaka Okubaamu Essanyu?
Olowooza . . .
kwagala?
ssente?
kintu kirala?
BAYIBULI KY’EGAMBA
“Abalina essanyu beebo abawulira ekigambo kya Katonda ne bakikolerako!”
OMUGANYULO OGULI MU KUMANYA EKYO
Okuba n’okwagala okwa nnamaddala.
Okussiŋŋanamu ekitiibwa.
Okuba obumu.
DDALA TUSOBOLA OKUKKIRIZA EKYO BAYIBULI KY’EGAMBA?
Tusobola okukikkiriza lwa nsonga nga bbiri:
Katonda ye yatandikawo amaka. Bayibuli eraga nti Katonda ye yassaawo enteekateeka y’amaka. (Olubereberye 2:18-24) Lwaki ekyo kikulu okukimanya?
Lowooza ku kino: Bw’olya emmere ewooma n’oyagala okumanya ebirungo bye bakozesezza, ani gwe wandibuuzizza? Awatali kubuusabuusa, obuuza oyo eyagifumbye.
Mu ngeri y’emu, okusobola okumanya ebyo ebisobozesa amaka okubaamu essanyu, tusaanidde okwebuuza ku oyo yennyini eyatandikawo enteekateeka y’amaka.
—Olubereberye 2:18-24.
Katonda akufaako. Kiba kya magezi ab’omu maka okukolera ku bulagirizi Yakuwa bw’abawa okuyitira mu Kigambo kye. Lwaki? “Kubanga abafaako.” (1 Peetero 5:6, 7) Yakuwa abaagaliza ssanyu
—era amagezi g’abawa ga muganyulo nnyo! —Engero 3:5, 6; Isaaya 48:17, 18.
KY’OYINZA OKULOWOOZAAKO
Oyinza otya okuba omwami omulungi, omukyala omulungi, oba omuzadde omulungi?
Bayibuli eddamu ekibuuzo ekyo mu ABEEFESO 5:1, 2 ne ABAKKOLOSAAYI 3:18-21.


text:
Isaaya
Chapter 28
1 Zisanze engule ey'amalala ag'abatamiivu ab'omu Efulayimu, n'ekimuli ekiwotoka eky'obulungi bwe obw'ekitiibwa, ekiri ku mutwe gw'ekiwonvu ekigimu eky'abo abameggebwa omwenge!
2 Laba, Mukama alina ow'amaanyi era omuzira; nga kibuyaga alimu omuzira, embuyaga ezizikiriza, ng'amazzi amangi ag'amaanyi agayanjaala ennyo, bw'atyo bw'alisuula wansi ku ttaka n'omukono.
3 Engule ey'amalala ag'abatamiivu ab'omu Efulayimu eririnnyirirwa n'ebigere:
4 n'ekimuli ekiwotoka eky'obulungi bwe obw'ekitiibwa, ekiri ku mutwe gw'ekiwonvu ekigimu, kiriba ng'ettiini erisooka okwengera ekyeya nga tekinnatuuka; oyo alitunuulira bw'aliraba nga likyali mu mukono gwe alirira ddala.
5 Ku lunaku luli Mukama ow'eggye aliba ngule ya kitiibwa, era aliba nkuufiira ya buyonjo, eri abantu be abalifikkawo:
6 era aliba mwoyo gwa kusala misango eri oyo atuula ng'asala emisango, era aliba maanyi eri abo abazzaayo olutalo mu mulyango.
7 Naye era nabo bakyamye olw'omwenge, era ekitamiiza kibawabizza; kabona ne nnabbi bakyamye olw'omwenge, omwenge gubasaanyizzaawo, bawabye olw'ekitamiiza; bakyama mu kwolesebwa, beesittala mu kusala emisango.
8 Kubanga emmeeza zonna zijjudde ebisesemye n'empitambi, obutabaawo kifo kirongoofu.
9 Ani gw'aliyigiriza okumanya? era ani gw'alitegeeza ebibuulirwa? abo abaleseeyo okuyonka era abavudde ku mabeere?
10 Kubanga kiba kiragiro ku kiragiro, ekiragiro ku kiragiro; olunnyiriri ku lunayiriri, olunnyiriri ku lunnyiriri; wano katono, awo katono.
11 Nedda, naye alyogera n'abantu bano n'emimwa emigenyi era n'olulimi olulala:
12 be yagamba nti Kuno kwe kuwummula, mumuwe okuwummula oyo akooye; era kuno kwe kuweera: naye ne bataganya kuwulira.
13 Ekigambo kya Mukama kyekiriva kibeera gye bali ekiragiro ku kiragiro, ekiragiro ku kiragiro; olunnyiriri ku lunnyiriri, olunnyiriri ku lunnyiriri; wano katono, awo katono; bagende bagwe bugazi bamenyeke bateegebwe bakwatibwe.
14 Kale, muwulire ekigambo kya Mukama, mmwe abanyooma, abafuga abantu bano abali mu Yerusaalemi nti
15 Kubanga mwogedde nti Tulagaanye endagaano n'okufa, era tutabaganye n'amagombe; ekibonyoobonyo ekyanjaala bwe kiriyitamu, tekiritutuukako; kubanga tufudde eby'obulimba ekiddukiro kyaffe, era twekwese wansi w'obukuusa:
16 Mukama Katonda kyava ayogera nti Laba, nteeka mu Sayuuni ejjinja okuba omusingi, ejjinja eryakemebwa, ejjinja ery'oku nsonda ery'omuwendo omungi erinywezebwa ennyo wansi: akkiriza talyanguyiriza.
17 Era ndifuula omusango okuba omugwa ogugera, n'obutuukirivu okuba omugwa ogutereeza: n'omuzira gulyerera ddala ekiddukiro eky'obulimba, n'amazzi galyanjaala ku kifo eky'okwekwekamu.
18 N'endagaano gye mwalagaana n'okufa erijjulukuka, so n'okutabagana kwammwe kwe mwatabagana n'amagombe tekulinywera; ekibonyoobonyo ekiryanjaala bwe kiriyitamu, ne kiryoka kibalinnyirira wansi.
19 Buli lwe kinaayitangamu; kinaabakwatanga; kubanga buli lukya kinaayitangamu emisana n'ekiro: era okutegeera ebibuulirwa kuliba ntiisa nsa.
20 Kubanga ekitanda kimpi omuntu n'okuyinza n’atayinza kukyegololerako; n'eky'okwebikkako kyako kifunda n'okuyinza n'atayinza kukyebikka.
21 Kubanga Mukama aligolokoka nga bwe yagolokokera ku lusozi Perazimu, alisunguwala nga bwe yasunguwalira mu kiwonvu eky'e Gibyoni; akole omulimu gwe, omulimu gwe ogw'ekitalo, era atuukirize ekikolwa kye, ekikolwa kye eky'ekitalo.
22 Kale nno temuba banyoomi, enjegere zammwe zireme okunywezebwa: kubanga okukomekkereza era okwateesebwa kwe mpulidde okuva eri Mukama, Mukama ow'eggye, ku nsi yonna.
23 Mutege amatu muwulire eddoboozi lyange; mutegereze muwulire ebigambo byange.
24 Omulimi alima lutata okusiga? akabala lutata n'akuba amavuunike ag'ettaka lye?
25 Bw'amala okulittaanya lyonna, tayiwa ntinnamuti, n'asaasaanya kumino, n'asiga eŋŋaano ennyiriri ne sayiri mu kifo ekiragiddwa n'obulo ku lubibiro lwako?
26 Kubanga Katonda we amutegeeza bulungi, amuyigiriza.
27 Kubanga entinnamuti teziwuulibwa na kintu kya bwogi, so ne kumino tebaginyooleranyoolerako namuziga w'eggaali; naye entinnamuti ziwuulibwa na muggo, ne kumino na luga.
28 Eŋŋaano ey'omugaati bagisa busa; kubanga talimala nnaku zonna ng'agiwuula: era namuziga w'eggaali lye n'embalaasi ze ne bwe bigisaasaanya, era tagisa.
29 Era n'ekyo kivudde eri Mukama ow'eggye, ow'ekitalo okuteesa ebigambo, asinga bonna amagezi.


text:
Zabbuli
Chapter 130
1 Mu buziba nkukaabidde ggwe, ai Mukama.
2 Mukama, owulire eddoboozi lyange: Amatu go galowooze Eddoboozi ery'okwegayirira kwange.
3 Mukama, bw'onoobalanga ebitali bya butuukirivu, Ai Mukama, aliyimirira aluwa?
4 Naye waliwo okusonyiwa w'oli, Olyoke otiibwenga.
5 Nnindirira Mukama, emmeeme yange erinda, Era ekigambo kye kye nsuubira.
6 Emmeeme yange eyaayaanira Mukama, Okusinga abakuumi bwe bayaayaanira obudde okukya; Weewaawo, okusinga abakuumi bwe bayaayaanira obudde okukya.
7 Ggwe Isiraeri, suubiranga Mukama; Kubanga awali Mukama we wali okusaasira, Era awali ye we wali okununula okungi.
8 Era oyo alinunula Isiraeri Mu butali butuukirivu bwe bwonna.


text:
Isaaya
Chapter 48
1 Muwulire kino, mmwe ennyumba ya Yakobo, abaatuumibwa erinnya lya Isiraeri era abavudde mu mazzi ga Yuda; abalayira erinnya lya Mukama, era aboogera ku Katonda wa Isiraeri, naye si mu mazima so si mu butuukirivu.
2 Kubanga beeyita ba mu kibuga kitukuvu, era beesigama ku Katonda wa Isiraeri; Mukama ow'eggye lye linnya lye.
3 Nabuulira ebigambo ebyasooka okuva edda; weewaawo, byava mu kamwa kange ne mbiranga: nabikola mangu ne bituukirira.
4 Kubanga namanya ng'oli mukakanyavu, n'ensingo yo kinywa kya kyuma, n'ekyenyi kyo kikomo;
5 kyennava nkikubuulira okuva edda; nga tekinnatuukirira nakiranga gy'oli: olemenga okwogera nti Ekifaananyi kyange kye kibikoze, n'ekifaananyi kyange ekyole n'ekifaananyi kyange ekisaanuuse bye bibiragidde.
6 Wakiwulira; laba bino byonna; nammwe temulikibuulira? Nkulaze ebigambo ebiggya okuva mu biro bino, ebigambo ebyakwekebwa, by'otomanyanga.
7 Bitondeddwa kaakano so si kuva dda; eka okusooka olwa leero tobiwuliranga; olemenga okwogera nti Laba, nnali mbimanyi.
8 Weewaawo, towuliranga; weewaawo, tomanyanga; weewaawo, obw'edda bwonna okutu kwo tekuggukanga: kubanga namanya nga walyazaamaanya nnyo, era wayitibwa musobya okuva mu lubuto.
9 Olw'erinnya lyange ndyosaawo obusungu bwange, n'olw'ettendo lyange ndizibiikiriza gy'oli nneme okukuzikiriza.
10 Laba, nkulongoosezza naye si nga ffeeza; nkulondedde mu kikoomi kwe kubonyaabonyezebwa.
11 Ku lwange nze, ku lwange nze kyendiva nkikola; kubanga erinnya lyange bandirivumye batya? n'ekitiibwa kyange sirikiwa mulala:
12 Mpuliriza, ggwe Yakobo, ne Isiraeri gwe nnayita: nze nzuuyo; nze w'olubereberye, era nze w'enkomerero.
13 Weewaawo, omukono gwange gwe gwateekawo omusingi gw'ensi, n'omukono gwange ogwa ddyo gwe gwabamba eggulu: bwe mbiyita ne biyimirira wamu.
14 Mwekuŋŋaanye, mmwe mwenna, muwulire; ani ku bo eyali abuulidde ebyo? Mukama yamwagala: alikola Babulooni by'ayagala, n'omukono gwe guliba ku Bakaludaaya.
15 Nze, nze mwene, njogedde; weewaawo, mmuyimuse; mmuleese, era olugendo lwe alirulabisa omukisa.
16 Munsemberere, muwulire kino; okuva ku lubereberye soogereranga mu kyama; kasookedde kibaawo, nga wendi: era kaakano Mukama Katonda antumye n'omwoyo gwe.
17 Bw'atyo bw'ayogera Mukama, omununuzi wo, Omutukuvu wa Isiraeri, nti Nze Mukama Katonda wo, akuyigiriza okugasa, akukulembera mu kkubo ly'oba oyitamu.
18 Singa wawulira amateeka gange! kale emirembe gyo gyandibadde ng'omugga, n'obutuukirivu bwo ng'amayengo g'ennyanja:
19 era n'ezzadde lyo lyandibadde ng'omusenyu, n'ab'enda yo ng'empeke zaagwo: erinnya lye teryandisanguliddwa so teryandizikiridde mu maaso gange.
20 Mufulume mu Babulooni, mudduke Abakaludaaya; mubuulire mwogere kino mukirange n'okutuusa enkomerero y'ensi n'eddoboozi ery'okuyimba: mwogere nti Mukama anunudde omuweereza we Yakobo.
21 So tebaalumwa nnyonta bwe yabayisa mu malungu: yabakulukusiza amazzi mu lwazi: era yayasa n'olwazi, amazzi ne gatiiriika.
22 Tewali mirembe eri ababi, bw'ayogera Mukama.


text:
Engero
Chapter 20
1 Omwenge mukudaazi, ekitamiiza muleekaanyi; Era buli akyama olw'ebyo talina magezi.
2 Entiisa ya kabaka kuwuluguma kwa mpologoma: Amusunguwaza ayonoona obulamu bwe ye.
3 Omuntu eyeewala ennyombo yeefunira ekitiibwa: Naye buli musirusiru ayagala okuyombanga.
4 Omugayaavu taganya kulima olwa ttoggo; Kyanaavanga asabiriza okukungula nga kutuuse n'ataba na kintu.
5 Okuteesa okw'omu mutima gw'omuntu kuli ng'amazzi ag'omu luzzi oluwanvu; Naye omuntu alina okutegeera alikusena.
6 Abantu bangi abalirangira buli muntu ekisa kye ye: Naye omuntu omwesigwa ani ayinza okumulaba?
7 Omuntu omutuukirivu atambulira mu butayonoona bwe, Abaana be abaddawo balina omukisa.
8 Kabaka atudde ku ntebe esalirwako emisango Asaasaanya obubi bwonna n'amaaso ge.
9 Ani ayinza okwogera nti Nnongoosezza omutima gwange, Ndi mulongoofu mu kwonoona kwange?
10 Ebipima ebitenkana n'ebigera ebitenkana Byombi bya muzizo eri Mukama.
11 Era n'omwana omuto yeemanyisa olw'ebikolwa bye, Omulimu gwe oba nga mulongoofu, oba nga mulungi.
12 Okutu okuwulira, n'eriiso eriraba, Mukama ye yakola byombi.
13 Toyagalanga kwebaka oleme okutuuka mu bwavu; Zibulanga amaaso go, onokkutanga emmere.
14 Tekiriiko kye kigasa, tekiriiko kye kigasa, bw'ayogera agula: Naye ng'amaze okugenda n'alyoka yeenyumiriza.
15 Waliwo zaabu n'amayinja amatwakaavu mangi nnyo: Naye emimwa egy'okumanya kya buyonjo kya muwendo mungi.
16 Twalanga ekyambalo ky'oyo eyeeyimirira gw'atamanyi; Era obowenga oyo eyeeyimirira b'atamanyi.
17 Emmere ey'obulimba ewoomera omuntu; Naye oluvannyuma akamwa ke kalijjula omusenyu.
18 Buli kigambo ky'omalirira kinywezebwa na kuteesa: Era tabaalanga n'okukulemberwa okw'amagezi.
19 Atambulatambula ng'alyolyoma abikkula ebyama: Kale teweetabulanga n'oyo ayasama ennyo emimwa gye.
20 Akolimira kitaawe oba nnyina, Ettabaaza ye erizikizibwa mu kizikiza ekikutte zigizigi.
21 Obusika buyinzika okufunibwa amangu olubereberye; Naye enkomerero yaabwo teriba na mukisa.
22 Toyogeranga nti Ndisasula obubi: Lindiriranga Mukama naye anaakuwonyanga.
23 Ebipima ebitenkana bya muzizo eri Mukama; Ne minzaani ey'obulimba si nnungi.
24 Amagenda g'omuntu gava eri Mukama; Kale nno omuntu ayinza atya okutegeera ekkubo lye?
25 Kyambika eri omuntu, okwogera ng'ayanguyiriza nti Kitukuvu, Awo ng'amaze okweyama n'alyoka abuuza.
26 Kabaka ow'amagezi awewa ababi, Era abaleetako nnamuziga ewuula.
27 Omwoyo gw'omuntu ye ttabaaza ya Mukama, Ekebera ebitundu byonna eby'olubuto eby'omunda.
28 Okusaasira n'amazima biwonya kabaka: Era okusaasira kwe kuwanirira entebe ye.
29 Abalenzi ekitiibwa kyabwe maanyi gaabwe: N'abakadde omutwe oguliko envi bwe bulungi bwabwe.
30 Emiggo egiruma gimalawo obubi: N'enga zituuka mu bitundu eby'olubuto eby'omunda.


text:
Swiiden
Swiiden nsi mu Bulaaya mu Skandinaavia, bukiikakkono kya Denimaaka, ebuvanjuba Finilandi, ebugwanjuba Noowe Obunen Swiiden yeekana 449 964 km² era ye yookusatu mu Bulaaya. Mu Skandinaavia yeesinza abantu (awamu obukadde mwenda)
Ebyaafayo[kyusa | edit source]
Ku myaaka 800-900 Swiiden yasulwaamu abantu abaayitibwanga ba vaiking. Ba vaiking baalinga basuubuzi naye nga mukusiinga balwaanyi ante anga babbi. Eddiini ya Christo yatuuka e Swiiden bu biseera bya ba vaiking naye yataandika okuba eyaamanyi mu buseera by'omwaaka 1100. Mu mwaaka 1200 abaswiidi baatandika okuva Finlandi. Mu lutalo lwa Finlandi Rwasha yawaaba Finlandi okuva ku Swiiden.
Obufuzi[kyusa | edit source]
Swiiden bwakabaka era omukuleembese waayo ye kabaka. Kaakano kabaka ariko ye kabaka Kaarle XVI Kustaa. Mu bufuzi kabaka talina buyiinza. Paalamenti ne katikkiro (prai minista) beebayisa amateeka.


text:
Yoswa
Chapter 16
1 N'akalulu ak'abaana ba Yusufu kaava ku Yoludaani Yeriko we kiri, ku mazzi ag'e Yeriko ku luuyi olw'ebuvanjuba, lye ddungu eririnnya nga liva ku Yeriko ne liyita mu nsi ey'ensozi ne lituuka ku Beseri;
2 ne kava mu Beseri ne kabuna Eruzi, ne kayita ku nsalo ey'Abaluki mu Atalosi;
3 ne kakka ku luuyi olw'ebugwanjuba ku nsalo ey'Abayafuleti, ku nsalo ey'e Besukolooni eky'emmanga, ku Gezeri; n'enkomerero zaako zaali ku nnyanja.
4 N'abaana ba Yusufu, Manase ne Efulayimu, ne batwala obusika bwabwe:
5 N'ensalo ey'abaana ba Efulayimu ng'enda zaabwe bwe zaali yali bw'eti: ensalo ey'obusika bwabwe ku luuyi olw'ebuvanjuba yali Atalosuaddali, okutuuka ku Besukolooni eky'engulu;
6 ensalo n'ekoma ku luuyi olw'ebugwanjuba ku Mikumesasi ku luuyi olw'obukiika obwa kkono; ensalo ne yeetooloola ku luuyi olw'ebuvanjuba ku Taanasusuro, n'ekiyitako ku luuyi olw'ebuvanjuba olw'e Yanoa;
7 n'eva mu Yanoa n'ekka ku Atalosi, ne ku Naala, n'etuuka ku Yeriko, n'ekoma ku Yoludaani:
8 Okuva mu Tappua ensalo n'eyita ku luuyi olw'ebugwanjuba n'etuuka ku mugga Kana n'enkomerero zaayo zaali ku nnyanja. Buno bwe busika obw'ekika eky'abaana ba Efulayimu ng'enda zaabwe bwe zaali;
9 wamu n'ebibuga ebyaterekerwa abaana ba Efulayimu wakati mu busika obw'abaana ba Manase, ebibuga byonna n'ebyalo byabyo.
10 Ne batagoba Bakanani abaali mu Gezeri: naye Abakanani ne babeera wakati mu Efulayimu, ne kaakano, ne bafuuka abaddu okukola emirimu emiragire.


text:
ANNET Nalunkuuma alumiriza nnyina Mangadalena Nassolo okumubbako omusajja, Ssaalongo Francis Ssekisoonge asinzidde mu kaduukulu ka kkooti n’akalambira nti tagenda kumenyawo bye yayogedde.
Yagambye nti kaagende akolere Gavumenti mu kkomera kubanga nnyina bw’amwagaliza. Yakiise ensingo nga bw’agamba nti Nassolo olwafuna ssente alowooza nti agenda kuzikozesa okubatulugunya tayagala muntu mulala avaayo mu famire ye ayagala ye yekka y’aba abeera waggulu.
“Nze nneetegese okugenda nkolere Gavumenti kubanga poloti yagigula ku ssente ze nga ne nnyina yaliwo n’ateekako omukono ng’omujulizi ate kati kimwewuunyisa okubeera ng’amwefuulidde nti yakyusa n’ateekako amannya ge ng’alaga nti yaguze, ” bwe yalaajanye nga bamutwala.
Nalunkuuma yabyogeredde ku poliisi e Rakai nnyina gye yamuwaabidde ne bamuggulako omusango ku fayiro SD: 10/11/03/2013 era ne bamukwata ng’amuvunaana okumwogerako ebigambo by’atalinaako bukakafu.
Nassolo yagambye nti kaleke Nalunkuuma yeereege kasita akimanyi nti ekkomera si ddungi bw’abeera agaanyi okumenyawo bye yayogedde kaamuleke amateeka gamugolole ettumba.
Ensonga zaalanze okuva ku kkooti e Masaka Nalunkuuma gye yatwala bba Ssekisonge ng’amuvunaana okumugobaganya amutwaleko poloti gy’agamba nti baagigula bombi era yamuggyako n’abaana abato okuli Anthony Kyeyune 9 ne Teopista Nantuuwa 5.


text:
OBA omuyimbi Palaso biki by’anywa ne bimutabula n’atuuka n’okulinnya ku mmeeza?
Yasoose kunywa mwenge ng’atudde era bwe yayiyeemu nga ziizo, ndowooza n’alaba ng’emmeeza emuyisa bubi kwe kusalawo okulinnya waggulu n’atandika okubuukabuuka.
Palaso ng’alinnye ku mmeeza
Tewali yategedde oba ku ssaawa eno yabadde akubiddwa oba akabisi ke kaabadde kamukozesa bino. Bino byabadde
mu bbaala ya Amnesia ku Campus Night gye yatongolezza vidiyo y’oluyimba lwe olupya olwa ‘Owa twatoba’ lwe yayimbye
n’Omunigeria Davido.


text:
Bya HUSSEIN BUKENYA
Lwamukaaga mu CAF Confederations Cup
Orlando Pirates- URA
Ekibinja ky’abazannyi ba URA FC, 16 n’abakungu mukaaga ku Lwokusatu kyatuuse mu kibuga Johannesburg ekya South Afrika gye bagenda okuttunkira ne bannyinimu aba Orlando Pirates mu CAF Confederations Cup ku Lwomukaaga.
Edward Kulubya, omukungu wa ttiimu eno, yategeezezza nti wadde obudde obusinga baabumaze mu Addis Ababa ekya Ethiopia, ennyonyi gye yayitidde, oluvannyuma baatuuse bulungi era bagenda kusuzibwa mu wooteeri ya Pimville Guest House, ebimu ku bisulo ebisinga obulungi mu kibuga kino ate ng’eriraanye ekisaawe kya Orlando, ekigenda okubanguyiza nga bagenda mu kutendekebwa.
Omutendesi wa ttiimu eno, Alex Isabirye yategeezezza Bukedde nti olw’okuba baatuuse kikeerezi, baabadde tebasobola kutandikirawo kutendekebwa, era abazannyi yabalagidde bawummulemu okutuusa leero (Lwakuna) ku makya.
“Ekikulu tutuuse bulungi era tusazeewo abazannyi baffe okuwummula okutuusa leero ku makya (enkya) tutandike okutendekebwa, naye temutya Orlando tugisobola era tukomawo na buwanguzi,” Isabirye bwe yategeezezza.
Omupiira gwakuzannyibwa Lwamukaaga ssaawa 11:00 ez’olweggulo (eza Uganda) mu kisaawe kya Orlando Stadium, n’oluvannyuma badding’ane mu bbanga lya wiiki bbiri e Namboole. Ayitawo azannya Power Dynamos (Zambia) oba CF Mounana (Gabon).
Bernard Ogwel, omukungu wa FUFA, eyabadde alina okukulembera ekibinja kino, teyasobodde kusitula nabo era leero (Lwakuna) lw’asuubirwa okutuuka.
URA okutuuka wano yasooka kuwandulamu Elgecco Plus (Ma-dagascar ku mugatte gwa ggoolo 4-2. E Namboole URA yawangula (3-1) ate bwe baagenda ku bugenyi era n’ewangula (1-0).


text:
Chapter 10
1 Ddala ddala mbagamba nti Atayita mu mulyango ng'ayingira mu kisibo ky'endiga, naye n'alinnyira awalala, oyo ye mubbi era omunyazi.
2 Naye ayita mu mulyango, ye musumba w'endiga.
3 Oyo omuggazi amuggulirawo; n'endiga zimuwulira eddoboozi: aziyita endiga ze amannya; azifulumya ebweru.
4 Bw'amala okufulumya ezize zonna, azikulembera, n'endiga zimugoberera: kubanga zimumanyi eddoboozi.
5 Omulala tezirimugoberera, naye zirimudduka buddusi: kubanga tezimanyi ddoboozi lya balala.
6 Yesu n'abagerera olugero luno, naye bo tebaategeera bigambo bwe biri bye yabagamba.
7 Awo Yesu n'abagamba nate nti Ddala ddala mbagamba nti Nze mulyango gw'endiga.
8 Bonna abansooka baali babbi era abanyazi: naye endiga tezaabawulira.
9 Nze mulyango: omuntu bw'ayingirira mu nze alirokoka, aliyingira, alifuluma, aliraba eddundiro.
10 Omubbi tajja wabula okubba, n'okutta, n'okuzikiriza. Nze najja zibe n'obulamu, era zibe nabwo obungi.
11 Nze musumba omulungi: omusumba omulungi awaayo obulamu bwe olw'endiga.
12 Alundirira empeera, atali musumba, endiga nga si zize ye, bw'alaba omusege nga gujja, aleka endiga n'adduka, n'omusege guzisikula guzisaasaanya.
13 Adduka kubanga wa mpeera, so endiga tazissaako mwoyo.
14 Nze musumba omulungi: era ntegeera ezange, n'ezange zintegeera
15 nga Kitange bw'antegeera, nange mpaayo obulamu bwange olw'endiga.
16 Era nnina n'endiga endala ezitali za mu kisibo kino: nazo kiŋŋwanira okuzireeta, ziriwulira eddoboozi lyange; era ziriba ekisibo kimu, omusumba omu.
17 Kitange kyava anjagala, kubanga nze mpaayo obulamu bwange, ndyoke mbutwale ate.
18 Tewali abunziyako, naye nze nzekka mbuwaayo. Nnina obuyinza obw'okubuwaayo, era nnina obuyinza obw'okubutwala nate. Ekiragiro ekyo nakiweebwa Kitange.
19 Ne wabaawo nate okwawukana mu Bayudaaya olw'ebigambo ebyo.
20 Abamu ku bo bangi ne bagamba nti Aliko dayimooni era alaluse; mumuwulirira ki?
21 Abalala ne bagamba nti Ebigambo bino si bya muntu aliko dayimooni. Dayimooni ayinza okuzibula amaaso ga bamuzibe?
22 Yali mbaga ey'okutukuza mu Yerusaalemi; byali biro bya mpewo;
23 Yesu n'atambulira mu yeekaalu mu kisasi kya Sulemaani.
24 Awo Abayudaaya ne bamwetooloola, ne bamugamba nti Olituusa wa okutubuusisabuusisa? Oba nga ggwe Kristo, tubuulirire ddala.
25 Yesu n'abaddamu nti Nnabagamba, naye temukkiriza: emirimu gye nkola mu linnya lya Kitange, gye gintegeeza nze.
26 Naye mmwe temukkiriza kubanga temuli ba mu ndiga zange.
27 Endiga zange ziwulira eddoboozi lyange, nange nzitegeera, era zingoberera;
28 nange nziwa obulamu obutaggwaawo; so teziribula emirembe n'emirembe, so tewali alizisikula mu mukono gwange.
29 Kitange eyazimpa ye mukulu okusinga bonna, so tewali ayinza okuzisikula mu mukono gwa Kitange.
30 Nze ne Kitange tuli omu.
31 Abayudaaya ne baddira nate amayinja okumukuba.
32 Yesu n'abaddamu nti Emirimu mingi emirungi egyava eri Kitange nagibalaga mmwe; mulimu guluwa mu egyo ogubankubya amayinja?
33 Abayudaaya ne bamuddamu nti Olw'omulimu omulungi tetukukuba mayinja, naye olw'okuvvoola; era kubanga ggwe oli muntu ne weefuula Katonda.
34 Yesu n'abaddamu nti Tekyawandiikibwa mu mateeka gammwe nti Nze nnagamba nti Muli bakatonda?
35 Oba nga yabayita abo bakatonda, abajjirwa ekigambo kya Katonda, (so n'ebyawandiikibwa tebiyinza kudiba),
36 mwe mumugambira ki ye, Kitaawe gwe yatukuza, n'amutuma mu nsi, nti Ovvodde; kubanga ŋŋambye nti Ndi Mwana wa Katonda?
37 Bwe sikola mirimu gya Kitange, temunzikiriza.
38 Naye bwe ngikola, newakubadde nga temunzikiriza nze, naye mukkirize emirimu: mumanye mutegeere nga Kitange ali mu nze nange mu Kitange.
39 Ne basala amagezi nate okumukwata: n'ava mu mikono gyabwe.
40 N'agenda nate emitala wa Yoludaani mu kifo Yokaana gye yali olubereberye ng'abatiza; n'abeera eyo.
41 Abantu bangi ne bajja gy'ali; ne bagamba nti Yokaana teyakola kabonero: naye byonna Yokaana bye yayogera ku ono byali bya mazima.
42 Ne bamukkiririza eyo bangi.


text:
Essuula 1
1 Pawulo omutume (ataava mu bantu newakubadde okuyita eri omuntu, wabula eri Yesu Kristo ne Katonda Kitaffe, eyamuzuukiza mu bafu),
2 n'ab'oluganda bonna abali nange tubawandiikidde ekkanisa ez'e Ggalatiya:
3 ekisa kibenga gye muli n'emirembe ebiva eri Katonda Kitaffe, ne Mukama waffe Yesu Kristo,
4 eyeewaayo olw'ebibi byaffe, alyoke atuggye mu mirembe gino egiriwo emibi nga bwe yayagala Katonda era Kitaffe:
5 aweebwenga ekitiibwa emirembe n'emirembe. Amiina.
6 Nneewuunya kubanga musenguka mangu bwe muti eyabayita mu kisa kya Kristo okugenda eri enjiri efaanana obulala;
7 si ndala, wabula abantu ababateganya, abaagala okukyusiza ddala enjiri ya Kristo.
8 Naye oba nga ffe oba malayika ava mu ggulu bw'abuuliranga enjiri wabula nga bwe twababuulira, akolimirwenga.
9 Nga bwe twasooka okwogera, bwe ntyo bwe njogera kaakano nate nti Omuntu bw'ababuuliranga enjiri wabula nga bwe mwaweebwa, akolimirwenga.
10 Kubanga kaakano mpembera bantu nantiki Katonda? Nantiki nsala amagezi okusiimibwa abantu? Singa nnali nga nkyasiimibwa abantu, ssandibadde muddu wa Kristo.
11 Kubanga mbategeeza, ab'oluganda, nti enjiri eyabuulirwa nze si ya buntu:
12 kubanga nange ssaagiweebwa muntu so siyigirizibwanga, wabula mu kubikkulirwa kwa Yesu Kristo.
13 Kubanga mwawulira bwe nnabanga edda mu mpisa z'Ekiyudaaya, nga nnayigganyanga ekkanisa ya Katonda awatali kigera ne nginyaga,
14 ne mpitirizanga mu mpisa z'Ekiyudaaya okusinga bangi bwe twakula mu ggwanga lyaffe, nga mbakiranga okubeera n'obuggya obungi ennyo mu mpisa ze nnaweebwa bajjajjange.
15 Naye Katonda bwe yasiima, eyanjawula okuva mu lubuto lwa mmange, n'ampita olw'ekisa kye,
16 okubikkulira Omwana we mu nze, ndyoke mmubuulirenga mu b'amawanga; amangu ago ssaateesa na mubiri wadde na musaayi:
17 so ssaayambuka Yerusaalemi eri abo abansooka okubeera abatume: naye nagenda mu Buwalabu, ne nkomawo nate mu Ddamasiko.
18 Awo bwe waayitawo emyaka esatu ne nnyambuka e Yerusaalemi okulaba Keefa, ne mmalayo gy'ali ennaku kkumi na ttaano.
19 Naye ssaalaba mulala ku batume wabula Yakobo muganda wa Mukama waffe.
20 Kale, bye mpandiika, laba, mu maaso ga Katonda ssirimba.
21 Awo ne ŋŋenda mu njuyi ez'e Busuuli ne Kirukiya.
22 Ne mba nga sinnaba kutegeerebwa mu maaso g'ekkanisa ez'e Buyudaaya eziri mu Kristo:
23 naye ne bawuliranga buwulizi nti Eyatuyigganyanga edda kaakano abuulira okukkiriza kwe yanyaganga edda.
24 ne bagulumiza Katonda ku lwange.


text:
PETER Ssozi ne mukyala we Marion Ssozi balina kalina ku ttaka eriri ku Plot 887 block 333 Busiro e Kyengera kwe balina abapangisa.
Olw'okuba abapangisa baali basusula bubi , bwe baawulira akalango mu leediyo nga bwe waliwo kkampuni eyali ewa balandiroodi ssente yo ne yeesolooleza amayumba g'abapangisa okutuusa ebbanga lye babeera bategeeraganye bwe liggwaako baayanguwa mangu okugituukirira.
Ssozi ne mukyala we baalina ebbanja mu bbanka ya Centenary eryali libalemye okusasula, kwe kuddukira mu kikkampuni kino e Najjanankumbi ekyali kyeranga okuwola balandiroodi.
Baabasaba ekyapa n'endagaano okukakasa nti ekizimbe kye baali bagenda okusolooza kyali kyabwe. Bwe baamala okubibawa, bakkiriza ne bagenda mu bbanka ne basasula ssente ezaali zibabanjibwa.
Bbanka yali ebabanja 2,500,000/- kyokka bwe baatuukayo baakizuula nti zaali zirinnye nga zituuse ku 4,000,000/-.
Ssente zino William Kibuuka ne Siraj Mugenyi baazisasula mu bbanka.
Baalina okukola endagaano ne Ssozi okusolooza abapangisa mu kizimbe kyabwe kino okutuusa lwe zinaggwaayo. Wabula olw’okuba obudde bwali buzibye ate nga n’amasannyalaze tegaliiko, kwe kusalawo basisinkane enkeera bakole endagaano bookye ne mu kyapa.
Wabula Kibuuka ne Mugenyi baakozesa olukujjukujju ne badduka n'ekyapa kya Ssozi! Bwe baamala okutwala ekyapa kino, ne batandika okwebulankanya wabula Ssozi ne mukyala we bwe bayongera okubalemerako nga baagala babaddize ekyapa kyabwe, Kibuuka ne Mugyenyi ekifo ky'okubawa ekyapa kyabwe, baabalaga ndagaano nti baabaguza era nga n'ekyapa baakizza dda mu mannya ga Muhamad Lubowa!
Ssozi yagezaako okwekubira enduulu ewa Ssentebe w'eggombolola y'e Nsangi, Hajji Kiyimba wabula ne batafuna kuyambibwa ne basalawo okutwala ensonga mu kkooti y'e Nsangi.
Ssozi ne mukazi we Marion be baaferako ennyumba e Kyengera
MARION SSOZI
Baze yazimba ekizimbe kino e Kyengera n’ekigendererwa ky'okutegekera ebiseera byaffe n'eby’abaana eby'omu maaso era bwe kyaggwa twateekamu abapangisa.
Wabula twafuna ekizibu ekyali kyetaagisa ssente, kwe kugenda mu bbanka ne twewolayo obukadde busatu, bwe twazisasula ne batwongera obulala butaano. Twali twakasasulako obukadde bubiri n’ekitundu, ssente ne zitubula kyokka nga bbanka eyongera kutubanja.Muky. Ssozi agamba: Amagezi gaali gatwesibye ne tuwulira obulango ku leediyo emu nti waliwo abawa balandiroodi ssente bo ne babanja abapangisa. Nasalawo okugenda e Najjanankumbi gye baali balanze nti gye basangibwa.
Bwe nnatuuka ku kizimbe kwe baali bandagiridde, nasangawo omuvubuka gwe nnategeerako erya Patrick eyantegeeza nti bo baali tebalina ssente naye n’ampa ennamba z'emasimu n'angamba nti kwaliko Kibuuka ne Siraj.
Bwe nnabakubira, bang'amba mbasange ku kizimbe kya Posita mu Kampala kubanga tebaalina ofiisi. Nnabasaba obukadde busatu nga mmanyi nti bbanka yali etubanja bubiri n'ekitundu.
Okumanya abasajja bano bayaaye, Kibuuka yali yeefuula agaanye okumpa ssente olwo Mugenyi naye ne yeefuula amwegayirira. Oluvannyuma bakkiriza era ne bantegeeza nti ssente baali bagenda kuzimpeera ku Pioneer Mall nga nnina ekyapa, n'endagaano kwe twagulira ettaka eryo ne mbategeeza nti ekyapa kyali mu bbanka.
Nga 17, August 2012 bang’amba okubasisinkana ku Pioneer Mall, nga mmanyi nti bagenda kunkwasa ssente. Wabula Kibuuka (manerenda yagaana okuzimpa n'aziwa bbulooka we Mugenyi nti y’alina okusasulayo mu bbanka.
Ebyapa baabibbira nakivubo
Bwe twatuuka mu bbanka, twasanga ssente zeeyongeddeko nga baagala obukadde buna kyokka bamanerenda nnali mbasabye obukadde busatu. Mugenyi yakubira Kibuuka essimu n’amutegeeza ekyaliwo.
Kibuuka naye yajja ne bongerako akakadde akaali kabulayo. We baamalira okusasula ssente, zaali ssaawa nga emu n'ekitundu ez'ekiro. Ekyapa gwe gwali omusingo era ffe twali baakusigaza ekyokeddwaamu wabula essaawa eyo tekwali masannyalaze ne bang'amba nti baali ba kumpa kkopi yange enkeera.
Olw'okuba nnali nkooye nnyo, ssajjukira nti n'endagaano y'ettaka baali bagitwalidde mu bbaasa eyalimu ekyapa. Enkeera nakeera kubakubira bambuulire aw’okubasanga bampe kkopi yange n'endagaano wabula baatandika okwebuzaabuza.
Bwe twalaba tebakyakkiriza kubasisinkana, twafuna looya ne tubayitiramu nga bwe byali. Looya bwe yabakubira essimu, batukubira ne batubuuza lwaki ensonga twali tuzitaddemu balooya.
Looya waffe bwe yabalemerako n'abayita mu ofiisi zaabwe, yagenda okujja ng’alina endagaano eyali eraga nti twamuguzaawo obukadde 100 kyokka nga atuwaddeko obukadde 96!
Balooya baffe bwe baababuuza ebibuuzo ebingi, kirabika baabazza ebbali ne babasuubizaayo ssente kuba baatusendasenda okukkiriza tutundewo ne tugaana!
Basala amagezi mangi okulaba nga tukkiriza okubaguza wabula ne tugaana. Baalaba nga nze muzibu, kwe kuzza baze ebbali ne bamusuubiza ennyumba endala bamwongere ne ssente wabula nze ne ng'aana.
Twali tukyali awo, netulaba omusajja gwe bayita Idi Sengooba, ng'ali ku nnyumba yaffe ng’agamba nti yali aguzeewo!
KU GGOMBOLOLA E NSANGI
Bwe twalaba ng’ebintu bizzeemu obuyaaye, twagenda ku poliisi y’e Nsangi okuloopa omusango kyokka bwe twatuukayo, omukyala eyali akola ku kunoonyereza ku misango gwe nnategeerako erya Nakabugo yagaana okuggulawo fayiro n’atusindika ewa Ssentebe w’eggombolola y’e Nsangi Abdul Kiyimba.
Hajji Kiyimba bwe twamuyitiramu ensonga zaffe, yayita Kibuuka eyajja ne Idi Ssengoba ( yaguza oluvannyuma), bye baayogera tetwabimanya!
Olwo Hajji Kiyimba n’atugamba nti, ‘Nja kubayamba babaweeyo ku ssente!’
Olwo Sengooba eyalina ekyapa yakimuggyako n’akisigaza ng’agamba nti twalina kusooka tutegeeragane. Wabula bwe twagaana okukkiriza okutuwaayo ku ssente kuve mu nsonga, waayitawo ebbanga ttono, n’atuwandiikira ebbaluwa nga February 27, 2014 ng’atuyita tubeewo ng’addiza Sengooba ekyapa!
Kino kyatwewuunyisa nnyo nga twebuuza ensonga eyali eviriddeko Ssentebe Kiyimba okuddiza Ssengoba ekyapa, Bwe twamwegayirira ne tumutegeeza bwe twali tetwagala kutunda yagamba nti, “Eggi lindi mu ngalo linjokya naye nkoze ntya?” twavaayo tetutegedde kye yali ategeeza.
Poliisi ya CPS yawandiikira Ssentebe Kiyimba nga February 27 2014 ne bamugamba abaweereze ekyapa ekyo era abayambeko n’okunoonyereza ku misango gino wabula n’agaana era n’asalawo okukiddiza ababbi!
Sengooba bwe baamala okumuddiza ekyapa, yakomawo n’obukambwe n’agoba abaana bange mu gumu ku mizigo gwe baali basigazza nga mwe basula era n’atandika okubaggulako emisango gy’okusaalimbira ku nnyumba ye ne babasiba.
KU POLIISI YA CPS
Bwe twalaba ng’ab’e Nsangi tebatuyambye, twasalawo okujja ku poliisi ya CPS e Kampala tuggulewo omusango era kino twakikola nga 21 January 2014. Omusango guli ku fayiro SD59/21/01/2014 ogw’okutubbako ekyapa nga kyabbibwa William Kibuuka ne Siraje Mugenyi nga 17/8/2012.
Poliisi ya CPS yakola okunoonyereza n’ekizuula nti Kibuuka ne banne baali bajingiridde ekyapa kya baze (Ssozi) nga bakyusa ekyapa okudda mu mannya ga Kibuuka.
SIRAJ MUGENYI Ono akola ne William Kibuuka era bwe babba ekyapa kya Ssozi.
Yagambye; Ekituufu Ssozi ne mukazi we baatuguza ettaka ero wabula ssente ne balemwa okuzikozesa obulungi, bwe zaabaggwaako ne baagala okutwefuulira nga baagala tubongere ssente.
Ggwe omuntu akuwoze obukadde buna osobola okumuwa ekyapa n'endagaano kwe wagulira ettaka? Omusajja ye teyandibadde na mutawaana wabula mukyala we ye muzibu era y’ayagala okutwefuulira. Era bwe twamuwa ssente yazoonoona n'atandika n'okuzisiga mu makanisa kati alaba ziweddewo.
OKUNOONYEREZA KWA POLIISI
Poliisi bwe yafuna okwemulugunya nti Kibuuka ne Mugenyi babba ettaka lya Marion Ssozi ne bba ne bakyusa ekyapa ne bakizza mu mannya ga Lubowa, baakola okunoonyereza okwassibwako omukono akulira bambega ku poliisi eno Daniel Batte era yategeeza bwati;
Twaggya sitaatimenti ku Mw. Ssozi ne mukyala we, Kenneth Tumwebaze looya agambibwa okukola endagaano eno ne Ronald Yiga eyasooka okuyingira mu nsonga z'abantu bano.
Sitaatimenti endala yali ya Kibuuka, Mugenyi ne Muhamad Lubowa eyagula ettaka lino.Ku ttaka e Kyengera twazuulira nti Idi Sengooba y’agamba nti yagula ettaka lino ku Lubowa.
Twafuna empapula kwe baakyusiza ettaka lino okuva mu mannya ga Ssozi nga gadda mu Lubowa ne tubisindika ew'omukugu akola ku mikono egibeera ku biwandiiko n'atutegeeza omukono ogwali tu tulansifa foomu gwali mujingirire!
Twakizuula nga kyali kizibu Ssozi ne mukyala we okukkiriza okubawa obukadde 96 akawungeezi ako wabweru w’ettabi lya bbanka ya Centenary erya Nakivubo nga Lubowa ne banne bwe bategeeza.
Twayongera ne tukizuula nti tewali muntu yaliwo ng’omujulizi nga Ssozi aguza abantu bano ettaka era abo abaateekako emikono, be bantu Ssozi be yeemulugunyaako okumubbira ettaka lye.
Twawunzika lipoota eno nga tugamba nti Ssozi si ye yateeka omukono ku tulansifa foomu zino.”


text:
OMUSAJJA yenna afuna munne gw’alowooza okubeera naye mu mukwano ogw’olubeerera.Wabula mu bbanga ttono atandika okumwepena n’okwagala okumwesalako. Wammanga z’ensonga ezivaako embeera eno.
Okupeeka ssente n’ebintu ebikalu: Omuwala asaba ennyo ssente abasajja bamukoowa mangu. Abasajja ba leero baagala nnyo omukazi alinawo ku kasente okusinga asabiriza.
Obutamuwa munne budde: Buli mukazi lw’alemwa okuwa munne obudde omukwano teguyinza kugenda mu maaso.Ng’omukazi olina okugabanya obudde bwo ne muganzi wo omugabanyizeeko kyenkanyi.
Okwemanya:
Omusajja yenna tayagala mukazi kumwewanikako n’okumulaga nti omusingako. Mu kiseera ky’omukwano nga guno ogutandika, togezaako kwewanika wabula tambulira wansi we.
Obuteeguya:
Abawala b’ennaku zino balina omuze gw’obuteeguya n’okulengezza baganzi baabwe mu ngeri etasanyusa. Buli musajja lw’omuyisaamu olugaayu akwesalako mangu n’akuleka mu bbanga.
Okubapeeka embaga; Ekituufu kiri nti abawala bangi baagala nnyo ebitiibwa by’embaga n’okwanjulwa. Naye mu mbeera eno tosaanidde kuteeka munno ku nninga buli bbanga ng’obimubanja. Sooka kukakase nti yeetegese bulungi.
Okumugabula amangu oluwombo lw’omukwano. Ebbanga ly’omala okujjulira omusajja oluwombo naye kw’asinziira okukuwa obubonero.Buli lw’oyanguyiriza okulugaba olw’okwagala okumusanyusa ate akusala busazi bubonero. Mu nkola entuufu wandibadde otwala ebbanga eriwera.
Okubazaalira amangu; Omusajja wa leero bw’amanya nti ofunye olubuto ng’atandika okwebulankanya n’okukusala ekikuubo. Mu nkola entuufu nga tonnafuna lubuto mu musajja sooka kumanya mbeera ze n’okukakasa nti ddala omwana atuusizza okumwagala.


text:
MUNNAMATEEKA Peter Mulira, yaliko minisita w’ebyamakolero e Mmengo. Yategeezezza DICKSON KULUMBA nti Buganda erina omukisa gw’okukulaakulana singa wassibwako enkola ey’okutumbula obukolero obutonotono.
Mw. Mulira agamba nti abantu abamanyi obukolero obutono weebali singa babeera bakozeseddwa bulungi okuleeta obukugu bwe balina.
“Bwe nnali e Mmengo eno y’enkola gye twali twagala, ey’okubunyisa obukolero obutono mu Buganda nga tuyita mu kusomesa abantu ab’enjawulo,” Mulira bw’agamba.
Kyokka enkola eno Mulira agamba nti yasanga emiziziko. Mu kusooka baafuna omukisa ne bafuna obuyambi okuva e Buyindi nga gavumenti yaayo egenda kuwa sikaala z’okusomesa abantu 20 bafuuke bakugu mu nsonga z’okutandikawo obukolero obutono naye ne bafuna okusoomoozebwa nti ate pulogulamu eno yali erina kuyita mu gavumenti eya wakati, bwe byadda eyo, pulogulaamu n’ekoma awo ate naye n’akyusibwa!
“ Obukolero obutono bwe bukulaakulanyizza eggwanga lya Buyindi kubanga buli kitundu kirimu akakolero omuva emirimu, emisolo egitambula Gavumenti n’okukola ebintu ebirala,” Mulira bw’agamba.
Obukolero obutono obusobola okutandikibwa kuliko obukola wuzi, empiso, ejjirita, ebibiriiti, ebisanirizo, ebizigo, ebyuma by’emmwaanyi, ebikamula ebibala, obuwunga n’ebirala ebyetaagibwa mu kukola bino nga bisobola okuleetebwa abantu mu bwangu awatali kuggyibwa wabweru w’eggwanga.
Peter Mulira agamba nti okubeerawo kw’obukolero obutono mu ggwanga mu myaka gya 1950, 1960 ne 1970 kwatondawo emirimu mingi eri bannansi abaakolanga mu bukolero buno.
“Ekikulu ettaka okusobola okukolerwa kino Obwakabaka busobola okulifuna. Abantu mu byalo basaanye basomesebwe enkola eno bw’eyinza okutambula, ate mu buli kitundu okuteekamu ekibiina ekigatta ab’obukolero, okukozesa abakugu abali mu minisitule y’ebyobusuubuzi n’e Mmengom okubayambako,” bw’agamba.
N’olwekyo, abantu ba Buganda bayinza okwegatta nga bayita mu bika byabwe, mu byalo n’ebitundu gye bava oba okuyita mu mirimu gye bakolera awamu ne bassaawo obukolero obutono obuyinza okwongera omutindo ku birime n’ebyamaguzi ebirala.


text:
BYA SAUL WOKULIRA
ABAVUNAANYIZIBWA ku ddwaaliro ekkulu e Kayunga batandise okulirongoosa. Bano nga bali wamu n’aba Quality Works basookedde ku bucaafu obuli ebweru w’eddwaliro n’okuligogola.
Ensiko ebadde emaze ebbanga nga tekwatibwako era nga ebadde ebaddemu emisota nga mwe muva n’ensiri enziruma abalwadde yonna esaayidwa.
Baagogodde emyala egibadde gyazibikira era nga enkuba bw’etonya amazzi nga ganjaala mu ddwaaliro wabula kati gyonna nga girongooseddwa.
Abakulira eddwaliro obucaafu obususse babuteeka ku balwadde n’abajjanjabi be balumiriza okumansa kasasiro mu buli kifo webasanga.
Mu kiseera kino eddwaliro lyonna litemagana era nga ne munda mu ddwaliro batandise okuyoyotayo nga basookedde mu woodi y’abaana.
Musa Bugembe eyakulembedde omulimu guno ogw’okulongoosa eddwaliro agambye nti kati okulwanyisa obucaafu ke kuwedde bagenda kufuba okulaba nga embeera ebaddewo teddamu kulabwako era n’asaba abalwadde okufaayo okukuuma obuyonjo.
Bugembe yagamba nti bagenda kuteekawo ebipipa bya kasasiro mu buli kifo n’obupande obulagirira abakozesa eddwaliro buli kintu basobole okukiteeka mu kifo ekituufu.


text:
Ebula ennaku 43 okutuuka ku matikkira ga Kabaka og'omulundi ogwa 21. Kabaka yatuuzibwa ku Nnamulondo nga July 31 1993. Leero Olive Lwanga alaze engeri obukolerop gye bukekkerezaamu ssente z’awaka.
Mu kuweefube w’okuzza Buganda ku ntikko, okutaasa obutonde bw’ensi wamu n’okuzimba obukolero obutono emu ku ngeri y’okukulaakulanya Buganda.
Kyokka abantu ba Buganda bayinza n’ekintu ekitono nga eky’okukomya okutema emiti egiyinza okuleeta eddungu bakozese ssigiri ezikekkereza.
Kkampuni ya Eco Group Ltd e Lungujja, abakola amasigiri agakekkereza aga Wekembe Eco-Stove bagamba nti okukekkereza mu maka kiyinza okugaggawaza abantu ba Buganda.
Essigiri zino bazikola mu mayinja n’amasannyalaze g’enjuba. Rose Twine, omu ku bakulira kkampuni eno agamba nti ssigiri zino zizimbirwako ebbumba erigiyamba okukuuma ebbugumu ate osobola okugikozesa ne bw’obeera mu kifo ekifunda.
Kibeerako obuuma obuyamba okukwata ssempiki oba ebbinika gy’otaddeko obutatuula ku mayinja gano.
Ssigiri zino zigula okutandikira mu 200,000/- nga kuno kubeerako ebyuma ebisika amasannyalaze okuva ku njuba, amanda agasobola okukola okumala emyaka ebiri, ne balubu bbiri z’osobola okukozesa singa amasannyalaze gabeera gavuddeko. Ssigiri zino zikolebwa mu buli sayizi era nga n’abakkampuni enene basobola okukolwa amasigiri abagyaamu.
EKOZESA YA SSIGIRI ZINO
Muky. Twine agamba nti ssigiri zino ogikoleeza nga ssigiri za bulijjo wabula olina okubeerawo n’amanda ng’abiri.
Kyandibadde kirungi n’okozesa agakolebwa okuva mu kasasiro oba olusennyente.
Ng’omaze okukoleeza amanda gano genda ng’otuuzaako amayinja olwo olinde eddakiika nga ttaano zokka, gagenda kuba nga gamaze okukwata.
Wabula zissibwako bbaatule etereka amasannyalaze okuva ku njuba agakozesebwa mu byuma ebizimbirwa mu ssigiri eno okuzikuuma nga ziyaka n’okukwasa amanda gano amangu.
Kuliko ebifo w’osobolera okwongeza obungi bw’empewo ekubibwa olwo amayinja ne gayaka, gasobola okufumba okumala essaawa munaana mu lunaku okusinziira ku bungi bw’abantu b’olina mu maka.
Oluvannyuma lw’emyaka ebiri osobola okuddayo n’oweebwa ensawo y’amanda ku 20,000/-.
Ku sigiri eno kwennyini osobola okucajingirako essimu ate nga bw’ofumba n’amataala abiri gosobola okutwaala mu bisenge singa amasanyalaze gabeera gagenze gano agabulijjo.
EBIRUNGI
Muky. Twine agamba nti bw’otunuulira ku ludda lw’okusala ku nsaasaanya, singa obeera ng’okozesa ensawo y’amanda buli mwezi ku 60,000/-, zibeera 1,440,000/- kyokka nga bw’okozesa ssigiri eno obeera okozesezza 200,000/-.
Sigiri eno era olw’okuba tekozesa manda ga miti, osobola okukozesa agakolebwa mu kasasiro okugikoleeza, eyamba okukuuma obutonde bw’ensi kubanga emiti egyandibadde gitemebwa okwokya amanda mu myaka ebiri gibeera kitaasiddwa.
Mu ngeri y’emu tezirina bulabe eri bulamu bwa muntu kubanga tezivaamu mukka wadde evvu okuddugaza ennyumba.
Olw’omuliro omungi okubeera gufulumizibwa amayinja gano,
by’ofumba byanguwa okuggya ate nga bwe biba biyidde amayinja gano togayiwaako mazzi wabula okukendeeza empewo olwo ne gawola nga bw’oboobeza.
Okukola Amanda
Amanda gano gakolebwa mu bintu ng’ebipapula, obukuta bw’omuceere kubanga buno si bwangu bwakusaanyaawo ate nga bw’obuteeka mu nnimiro butereevu bureetamu asidi ayokya ebirime, omuddo, n’ebirala. Basooka kukung’aanya kasasiro n’akazibwa oluvannyuma ne bamwokya n’avaamu evvu.
Abamu bakozesa lusennyente ne bagattamu evvu eryo erivudde mu kasasiro n’amazzi matonotono. Oba okukaza kasasiro n’ayokebwa bw’amala okukala, n’ogattamu ebbumba n’amazzi matonotono okusobola okwekwata ng’ebizigo.
Ekyo oluggwa ng’ogateeka mu katiba okusobola okukola enfaanana y’amanda gy’oyagala.
Agavaamu gaanike mu kisiikirize, kubanga buli lw’oyagala gakale mangu n’ogaanika mu kasana gaatikayatika.
Akuuma akakola amanda katandikira ku mitwalo 20 okusinziira ku sayizi yaako. Musobola okwegatta abantu nga mukaaga ne mukagula.


text:
Bya Shamirah Nabiddo
KATIKKIRO Charles Peter Mayiga asabye abakyala okukomya okulindirira ssente z'oku kameeza batandikewo obulimu mwe bayinza okujja ensimbi.
Bino yabyogeredde mu maka g'omugenzi Ben Ggulu e Kawaala bwe yabadde aggulawo ekyuma kya Muky. Jane Nabwami ekyaluza obukoko bw'ekika kya (kroiler) mu Lubaga North. Yagambye nti, abakyala balina okutandikawo emirimu mu maka gaabwe kibayambe mu bufumbo bwabwe.
Katikiro ng'awuubira ku batuuze b'e Kawaala bwe yabadde atuuka mu maka g'omugenzi Ben Ggulu .
Abatuuze nga bali wamu ne Nabwami mu kwaniriza Katikkiro
Yyasiimye ab'enju eno n'akubiriza abaganda okukola ennyo okusobola okwegobako obwavu.
Ab'omu maka gano nga bakulembeddwaamu omusika wa Ben Ggulu kansala Eddie Wasajja Ggulu baatisse Katikkiro ettaffaali lya 3,057,000/- n'ebirabo omwabadde amagi n'enkonko. Maama w'omu maka gano Jane Nabwami yateegeezezza Katikkiro nti ayaluza obukoko omutwalo gumu buli wiiki n'agatako okusomesa abantu abaagala okuyiga okulundira awaka.
Abakyala b'e Kawaala nga batonera Katikkiro ebirabo okwabadde n'amagi.
Muky. Nabwami ng'alaga Katikkiro obumu ku bukoko bwe baaluza mu kyuma kyabwe.
Ekyuma ekyatongozebwa kiyitibwa Najja Hatchery. Abatuuze baakakasizza Katikkiro nga bwe bayize okulunda nga Nabwami y'abasomesa.


text:
Bya ALI KIZZA
ABAFUMBO abaajaguzza emyaka 50 mu bufumbo obutukuvu baabugaanye essanyu oluvannyuma lwa Paapa okubasindikira satifikeeti ebayozaayoza okutuuka ku kkula lino ku mukolo kwe baakubidde ebiragaano omulundi ogwokubiri.
Benedetti ne Mathias Kakooza ab’e Masaka Nattita be baakuhhaanyizza abantu ku mukolo kwe baajagulizza obufumbo bwabwe era ne banyumya akawonvu n'akagga gye bavudde mu mukwano gwabwe bwe bati;
Omwami Kakooza agamba:
Jjajjange omukyala ye yanfunira mukyala wange. Mu biseera ebyo abakyala baatufuniranga bafunire, nange bwe natuuka mu myaka egiwasa natuukirira jjajjamukyala ne mmubbira ku kyama kyange. Jjajja yanoonyezaawo amaka mwe nsaana okuwasa era yagafuna ku muliraano we yalaba mwanamuwala ansaanidde.
Baasaze keeki ne bagabula abagenyi baabwe.
Jjajja yakola enteekateeka ne ssenga w'omuwala ne tugenda okukyala oba kuyite okutta ekyama. Guno gwe mulundi gwe nasooka okusisinkana munnange kyokka ne ntwala omwaka mulamba nga sizzeemu kumulaba. Mu biseera ebyo nga tomala gasisinkana muwala gw’ogenda okuwasa nga bwe kiri ennaku zino era bwe nayagalanga okubaako ke mpa munnange, ng’akalabo nkawa jjajjamukyala n'akatwalayo.
Omulundi gwe nasooka okumulaba kyali kisuffu nnyo. Nayambala essuuti ne nteekako engatto enzirugavu, ne nsanirira bulungi oluviiri lwange ne twolekera era twagenda ne jjajjamukyala. Nagenda nzenna omutima guyaayaana nga njagala kimu kulaba ku kimuli kye banfunidde.
Bwe twatuuka ewa ssengaawe, yatwaniriza bulungi olwo mwanamuwala n'ajja. Namutunuulira ng'alabika bulungi nnyo, yali wa katakketakke, ng'obuwanvu bwe bwa kigero, ng’awoomedde mu busuuti eya bbulu. Yakkakkana n’afukamira n’atulamusa kyokka akaloboozi ke akatono kanfumita ku mutima ne ndaba nga bwe bamunnyima baba banzise bussi. Nagiranga ne nziba eriiso ne mmutunulako naye hhenda okutuusa eryange gyali nga naye yebbirira kuntunulako ate ensonyi ne zitukwata ffembi ne tuwunzika emitwe.
Bakakooza n’ezzadde lyabwe mu myaka gya 1980.
Okufuna omukisa okumwetegereza obulungi, baatuwerekerako ng'ali ne ssengaawe naye ye yakoma mu kkubo n'akyuka okuddayo. Ako ke kakisa ke nakozesa okumwetegereza obulungi kubanga nabbirira eriiso ne nkyuka ng'agenda ne mmutunuulira nnyo wamma ne nzikiriza nti jjajja amanyi okulonda.
Nagenda okukyala nga mperekerwako abantu basatu era twatwala ebintu bitono nnyo omwali omutwalo gwa taata, olubugo lwa ssenga n’olwa maama. Wabula wadde nakyala, omukyala tebaamumpa kw’olwo namala kumukuba mpeta.
Embaga yaffe eyo sirigyerabira kubanga omugole wange namuleka mu kidaala ng'omukolo gwakatandika, ne banzirusa mu ddwaaliro ng'omu-twe gunnuma okufa. Omutwe tegwannuma lwa kutya mikolo.
Wano nga bali n’abaana baabwe nabo abaajaguzza olw’okuwangula emisomo.
Kuva dda nga ntawanyizibwa omutwe guno era gwe gwannemesa okumalako okusoma obwabbulaaza kubanga gunnumidde ebbanga ddene nga n’okutuusa olwaleero guntawaanya. Kye nva nneebaza kabiite wange olw’okundabirira ebbanga eryo lyonna nga ndi mu mbeera eno etetereeranga.
Sijja kwerabira lunaku mukyala wange lwe yanyiiga n'addayo ewaabwe kyokka bwe nagenda okumukima ne bamunkweka era kyankola bubi nnyo. Naye waayita ebbanga ttono n'akomawo era olunaku lwe yadda lwe lukyasinze okunsanyusa mu bulamu bwange.
Bwe nawasa obwavu bwatuluma ebitagambika era twazaala abaana baffe mu mbeera embi ennyo. Kyokka nneebaza Katonda kubanga teyatwerabira, mu bwavu obwo twasobola okukuza abaana baffe obulungi ennyo ate era ne basoma.
Nga bakuba ebiragaano omulundi ogwokubiri okukuumagana okutuusa okufa.
Benedetti annyonnyola
Baze yali musajja mulungi nnyo era lwe nasooka okumulaba namusiimirawo. Ekizibu kye nzijukira, bwe bwavu obw'amaanyi obwatuluma ng'ampasizza era mu butuufu Katonda yatusaasira nnyo.
Lumu nanoba ne nzira ewaffe era bwe yajja okunkima teyansanga wa ssenga gye yali amanyi kuba nali hhenze wa maama mu kyalo ne kimukola bubi nnyo wabula namala ne nzirayo.
Essanyu lye nkyasinze okufuna ye mwana waffe Ssennyondo okutuuka ku bwafaaza. Sigenda kwerabira lunaku mwana lwe yatulinnyisa nnyonyi.


text:
Essuula 1
1 Ekyabaawo okuva ku lubereberye; kye twawulira, kye twalaba n'amaaso gaffe, kye twatunuulira, era engalo zaffe kye zaakwatako, ebya Kigambo eky'obulamu
2 (n'obulamu bwalabisibwa, ne tulaba, era tutegeeza, era tububuulira mmwe obulamu obwo obutaggwaawo, obwabaawo awali Kitaffe ne bulabisibwa gye tuli);
3 kye twalaba ne tuwulira, kye tubabuulira nammwe, nammwe mulyoke musse ekimu naffe; era naye okussa ekimu kwaffe kuli ne Kitaffe era n'Omwana we Yesu Kristo;
4 n'ebyo tubiwandiika ffe, essanyu lyaffe liryoke lituukirire.
5 Ne kino kye kigambo kye twawulira ekyava mu ye era kye tubuulira mmwe, nga Katonda gwe musana, so mu ye ekizikiza temuli n'akatono.
6 Bwe twogera nga tussa kimu naye ne tutambuliranga mu kizikiza, tulimba ne tutakola mazima;
7 naye bwe tutambulira mu musana, nga ye bw'ali mu musana; tussa kimu fekka na fekka, n'omusaayi gwa Yesu Omwana we gutunaazaako ekibi kyonna.
8 Bwe twogera nga tetulina kibi, twekyamya fekka so nga n'amazima tegali mu ffe.
9 Bwe twatula ebibi byaffe, ye wa mazima era omutuukirivu okutusonyiwa ebibi byaffe, n'okutunaazaako byonna ebitali bya butuukirivu.
10 Bwe twogera nga tetwonoonanga, tumufuula mulimba, so nga n'ekigambo kye tekiri mu ffe.


text:
Oruganikyo 4: Habwaki Baaferirwe Amaka Gabu
DORA hati ekiri hanu. Adamu na Hawa nibabingwa okuruga omu rugonjo orurungi muno orw’Adeni. Nomanya habwaki?
Habwokuba bakozire ekintu ekibi muno. Nahabwekyo Yahwe abafubiire. Nomanya ekibi Adamu na Hawa eki baakozire?
Bakakora eki Ruhanga akaba abatangire okukora. Ruhanga akabaragira okulya ha buli muti ogw’omu rugonjo. Baitu ha muti gumu Ruhanga akabagamba obutagulyaho baleme kufa. Gunu omuti Ruhanga akagwesigaliza. Nitumanya ngu kibi muno okutwara ekintu ky’omuntu ondi, tinukwo? Mananu, kiki ekyabaireho?
Kiro kimu Hawa obwakaba ali wenka omu rugonjo, enjoka ekabaza nawe. Kicumitirizeho! Ekagambira Hawa okulya ha muti ogu Ruhanga akaba abatangire. Ruhanga atahange enjoka n’obusobozi bw’okubaza. Nahabwekyo nikimanyisa ngu haroho omuntu ondi owakaba nagambisa enjoka. Noha ogu akaba nabaza?
Atabe Adamu. Atekwa kuba yabaire ali omu habihangirwe, Yahwe ebi yahangire ensi enu obwekaba etakahangirwe. Ebihangirwe ebyo byali bamaraika. Titurukusobora kubarora. Maraika onu omu akatandika okwehemba. Akatandika kutekereza ngu nawe nasobora kuba mulemi nka Ruhanga. Akagonza abantu bamworobere mukikaro kyokworobera Yahwe. Maraika onu nuwe yaletiire enjoka okubaza.
Maraika onu akasobora kubihabiha Hawa. Obu yagambiirwe ngu naija kusisana Ruhanga obu yakuliire ha muti ogu yatangirwe, nawe akakikiriza. Hanyuma akalya ha muti na Adamu nawe. Adamu na Hawa bakajemera Ruhanga. Egyo niyo songa habwaki baaferirwe amaka gabu ag’omu rugonjo amarungi.
Baitu obusumi nibwija Ruhanga obwarukwija kufoora ensi yoona kuba nungi nk’orugonjo rw’Adeni. Nitwija kwegaho nkoku tusobora naitwe kubagana mukugifoora nungi. Baitu hati katurole kiki ekyahikire ha Adamu na Hawa.
Okubanza 2:16, 17; 3:1-13, 24; Okusuku’rwa 12:9.
Ebikaguzo
- Hati kiki ekihikire hali Adamu na Hawa omukisisani?
- Habwaki Yahwe yabafubiire?
- Enjoka ekagambira ki Hawa?
- Noha ayakozeseze enjoka kubaza na Hawa?
- Habwaki Adamu na Hawa baferiirwe amaka gabu ag’orugonjo?
Ebikaguzo ebindi
- Soma Okubanza 2:16, 17 na 3:1-13, 24.
Ekikaguzo enjoka eki yakagwize Hawa kikasiisa kita ibara lya Yahwe? (Kub. 3:1-5; 1 Yoh. 5:3)
Ekyahikire hali Hawa nikitwegesa ki? (Baf. 4:8; Yak. 1:14, 15; 1 Yoh. 2:16)
Mumulingo ki Adamu na Hawa ogu balemerirwe kwikiriza ensobi yabu? (Kub. 3:12, 13)
Abakerubi abaatairwe buruga-izooba bw’orugonjo rwa Adeni bakoleka bata ngu nibasagika obulemi bwa Yahwe? (Kub. 3:24)
- Soma Okusuku’rwa 12:9.
Setani ahiikire nkaha mu kuhabya abantu n’okuhakaniza obulemi bwa Ruhanga? (1 Yoh. 5:19)


text:
Olowooza Ki ku Biseera eby’Omu Maaso?
Embeera y’ensi . . .
eneesigala nga bw’eri?
eneeyongera kwonooneka?
eneetereera?
BAYIBULI KY’EGAMBA
“Katonda . . . alisangula buli zziga mu maaso gaabwe era tewalibaawo kufa nate, newakubadde okukungubaga, newakubadde okukaaba newakubadde obulumi. Ebintu eby’olubereberye biriba biweddewo.”
ENGERI GY’OJJA OKUGANYULWA NG’EKISUUBIZO EKYO KITUUKIRIDDE
Ojja kuba n’emirimu emirungi era egimatiza.
Tojja kuddamu kulwala wadde okubonaabona.
Ojja kuba mu bulamu obw’essanyu ng’oli wamu n’ab’omu maka go n’emikwano gyo emirembe gyonna.
DDALA TUYINZA OKUKKIRIZA EKYO BAYIBULI KY’EGAMBA?
Tusobola okukikkiriza lwa nsonga nga bbiri:
Katonda asobola okutuukiriza ekisuubizo ekyo. Mu Bayibuli, Yakuwa Katonda ye yekka ayitibwa “Omuyinza w’Ebintu Byonna” kubanga amaanyi ge tegaliiko kkomo. (Okubikkulirwa 15:3) N’olwekyo, asobola bulungi okutuukiriza ekisuubizo kye eky’okutereeza ensi. Bayibuli egamba, “eri Katonda ebintu byonna bisoboka.”
—Matayo 19:26.
Katonda ayagala okutuukiriza ekisuubizo ekyo. Ng’ekyokulabirako, Bayibuli eraga nti Yakuwa ‘ayagala nnyo’ okuzuukiza abaafa.
—Yobu 14:14, 15.
Ate era Bayibuli ekiraga nti Yesu Omwana wa Katonda, yawonya abalwadde. Lwaki yabawonya? Kubanga yali ayagala okukikola. (Makko 1:40, 41) Okufaananako Kitaawe, Yesu naye ayagala okuyamba abo abali mu bwetaavu.
N’olwekyo tuli bakakafu nti Yakuwa ne Yesu baagala okutuyamba tube n’obulamu obw’essanyu mu biseera eby’omu maaso!
KY’OYINZA OKULOWOOZAAKO
Katonda anaatereeza atya ensi?
Bayibuli eddamu ekibuuzo ekyo mu MATAYO 6:9, 10 ne DANYERI 2:44.


text:
KKAMPUNI ya Vision Group efulumya Bukedde, ekwataganye ne bbanka ya DFCU, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda.
Abanaavuganya mu mpaka zino mujja kutuweereza amannya gaabwe tubatuukirire tubawandiikeko buli Mmande okutuuka mu September.
Anaanywa mu banne akendo waakufuna obukadde150 tumutwale n’okulambula abalimi n’abalunzi abaatikirivu mu Budaaki. Omuwanguzi waakulangirirwa mu October 2014.
Leero ANDREW MASINDE akuleetedde omulimi George Walusimbi ow’e Kyazanga eyatandikira mu kupangisa ettaka naye asobodde okugula yiika 103 mu magoba gazze afissa.
ABANTU b’omu byalo bangi balowooza kujja mu Kampala kwekolera ku ssente era bangi beetunzeeko ebyabwe ne bajja okuvuga bodaboda n’okusuubula endibota.
Ye George Walusimbi, omutuuze w’e Kyazanga mu disitulikiti y’e Lwengo Kampala yamulema n’asalawo okudda mu kyalo alime era kino kimufudde omugagga ffugge.
Walusimbi yakula alaba bazadde be nga balimi kuba baasenga e Kyakanyenya Lyakibirizi mu 1975. Agamba nti ku ntandikwa obulimi teyabulaba ng’obusobola okugaggawaza omuntu.
Mu 1992 bwe, yafuna obusente obutonotono najja e Kampala era yasooka kutunda ngatto nkadde mu Owino. Bizinensi yali etambula bulungi wabula mu 1994 baamubba n’atasigaza kintu. Agamba nti yafuba okuyiiya naye era ng’embeera mbi.
Waliwo mukwano gwe eyamuwa amagezi adde mu kyalo alime era kye yakola mu 2003. Engeri gy’atadde amaanyi mu kulima ataalina ttaka asobodde okukung’aanya ssente nagula yiika 103.
OKUTANDIKA OKULIMA
Mu 2003 nasalawo okutandika okulima oluvannyuma lw’okulaba abatuuze abamu nga bafuna ssente mu bulimi n’obulunzi.
Ssaalina ttaka ebiseera ebyo era napangisa yiika ssatu ku kkanisa y’e Kyazanga ne nsimba kasooli kubanga abantu abasinga baalina matooke. Ku mulundi ogwo nnakungula ensawo za kasooli 15.
Kino kyampa amaanyi ne nnyongera okupangisa ettaka eddala ne mpeza yiika 5. Sizoni eyaddako nakungula ensawo 100 bwe nnamutunda nafunamu 6,100,000/-.
Ku luno nnagula yiika nnya ne nnimako kasooli era nga bwe mpangisa ettaka eddala. Nsobodde okugula yiiya 103 mu ssente ze nzize nfissa mu bye nkungula ne ntunda.
Buli sizoni nsimba yiiya za kasooli musanvu n’ebijanjaalo. Nnina yiika nnya eza payini nnya eza kalittunsi, 10 ez’emmwaanyi, olusuku lwa yiika 12 ne ssatu za muwogo.
Okulima okutambula obulungi ettaka olina okuliriikiriza. Nnasalawo okutandika okulunda ente n’embuzi nsobole okufuna obusa bwe nkozesa okugimusa ettaka. Nnina n’enkoko eng’anda 500 era bino byonna mbifunamu obukadde nga 87 omwaka.
ENGERI GY’ALABIRIRA BY’ALIMA
Amatooke: Olusuku obutakanduka nnina okululabirira. Ebitooke mu kubisimba mbiwa amabanga agamala. Okuva ku kikolo ekimu okudda ku kirala ndeka ffuuti 10 ku 10.
Ebinnya mwe nsimba ebitooke biba bigazi bya ffuuti ssatu ku ssatu. Ekinnya nkissaamu nnakavundira awoze ne bisobola okudda obulungi.
Olusuku ndubikka luleme kukosebwa nnyo musana nga nkozesa essubi n’ebisoolisooli.
Buli sizoni, nkungula enkota z’amatooke eziri wakati wa 200 ne 240 buli wiiki ge ntunda wakati wa 8,000/- ne 20,000/- okusinziira ku bunene ate ng’abaguzi bagakwata kuva Kampala.
Emmwaanyi: Mu kuzisimba nziwa amabanga agali wakati wa ffuuti 10 ne 12 okuva ku kikolo ekimu okudda ku kirala.
Emmwaanyi nnima kika kya kolono kuba zikula mangu ate zibala nnyo.
Ennimiro ngiriikiriza nga nnyongeramu nnakavundira n’okukoolamu omuddo emmwaanyi ne zisobola okubala obulungi. Nzisimbamu emiti okuziwa ebisiikirize n’okukwata kibuyaga owamaanyi.
Emmwaanyi nzisalira obutasaakaatira era zifuuyire waakiri buli luvannyuma lwa wiiki bbiri okulwanyisa obuwuka.
Mu kukungula nogako zengedde zokka ate nzikaliza ku katandaalo ne zitaddirira mu mutindo.
Zino nzifunamu wakati w’obukadde 18-30 okusinziira ku mbeera nga bw’ebadde.
Kasooli n’ebijanjaalo: Bino nsimba ebika ebirongooseemu n’okukozesa ebigimusa ebya nnakavundira n’ebizungu ekika kya DAP ne bibala.
Kasooli mufuuyira ku wiiki bbiri asobole okukula nga mulamu bulungi n’obutalumbibwa biwuka.
Nsimba empeke bbiri mu kinnya kasooli n’ebijanjaalo obutalwanira birungo mu ttaka
Ente: Nsinga kulunda za mata ennume ne ziba za nnyama. Nzifuuyira buli luvannyuma lwa wiiki bbiri okutta enkwa era nga nzijjanjaba buli wiiki bbiri. Olunaku nfuna liita z’amata 60 nga buli liita ngitunda 800/-
Siziriisiza mu biyumba ziba mu kiraalo ne zirya omuddo mwe nziteera n’amazzi.
Embuzi: Embuzi tezeetaaga kwebaka ku ttaka era nazizimbira ekiyumba ekiri waggulu okusobozesa omusulo n’obusa okuyitamu.
Singa embuzi obeera oziriisa bulungi, wakati w’emyezi 3 ne 4 zibeera zituuse okutunda era ezange nzitunda wakati wa 150,000/- ne 250,000/- okusinziira ku bunene.
ENNYINGIZA
Ennyingiza yange ezze ekula buli lunaku olw’amagezi ge nziggya mu mawulire naddala mu Enkumbi Terimba mu Bukedde, Harvest Money ogufulumira mu New vision, okuva mu balimi bannange n’ekibiina kya NAADS.
Nateranga okufuna obuzibu mu makungula agaakyukakyukanga olw’embeera y’obudde kyokka bwe natandika okulembeka amazzi n’okukozesa ebigimusa okuva ku ffaamu yange amakungula geeyongera nnyo era ndiira ddala nga mulimi.
Mu ngeri y’emu nnali nsaasaanya obukadde obusoba mu bubiri okusambula n’okutegeka ennimiro bwe nnafuna katulakita akatono kannyambye nnyo.
Kasobola okulima yiika bbiri oba ssatu olunaku. Kati abalima mbeetaaga mu kukoola na kukungula.
OKUSOOMOOZEBWA
Enkyukakyuka mu mbeera y’obudde ekitufiiriza nnyo kuba oluusi bye tusimbye bikala.Obulwadde bw’emmwaanyi naddala black trigger borer, obutandise okusaanyaawo emisiri butweraliikiriza kuba tebulina ddagala.
Eddagala n’ebirala ebikozesebwa biri ku buseere ate nga ebiseera ebimu tebikola ne tufiirwa.
OKUMANYA ENNYINGIZA
Engeri yokka mw’osobola okuyita okumanya ennyingiza n’ensaasaanya okulaba oba okola bulungi ya kukuuma biwandiiko.
Kino kinnyamba okumanya oba nsaanidde okugenda mu maaso n’ekirime ekimu oba nkyuse, oba ebikozebwa ng’ensigo, eddagala, ebigimusa n’ebirala bye bituufu oba nedda okusinziira ku makungula.
BYE NFUNYE
Nsobodde okuva mu kupangisa ettaka ne ngula yiika 103. Nzimbye amayumba ga bizinensi mu kabuga k’e Kyazanga, ag’okupangisa.
Wadde ssaasoma, ndi musannyufu nti abaana bange bonna mbasomesezza okutuukira ddala ku yunivasite. Olw’okulima obulungi ndi omu ku balimu abaali bafunye omukisa okukyaza Pulezidenti w’eggwanga n’ampa mmotoka ekika kya kabangali.
ENTEGEKA Z’OMU MAASO
Nnina enteekateeka y’okugaziya ffaamu yange, okugula ekyuma ekikuba obuwunga mu kasooli gwe nnima n’okukuba kase mu mmwaanyi okusobola okwongerako omutindo ne ssente ze mbiggyamu.
AMAGEZI ERI ABANTU
Abantu balina okukomya okwetundako ettaka balikozese okufuna ssente. Mu ngeri y’emu abalimi n’abalunzi basaana okukola embalirira okumanya oba bakola oba bafiirwa.